“Bɛbɔ mɔdenle bɛzukoa mɔɔ bɛyɛ a ɔsɔ Awulae anye la.”—ƐFƐ. 5:10.\n1, 2. (a) Duzu a maa yɛnwu kɛ Gyihova kpondɛ kɛ yɛ nye die wɔ asetɛnla nu a? (b) Saa yɛbu anyelielɛ kɛ “Nyamenle ahyɛlɛdeɛ” a duzu a yɛbayɛ a?\nBAEBOLO ne maa ɔda ali kɛ Gyihova kpondɛ kɛ yɛ nye die wɔ asetɛnla nu. Kɛ neazo la, Edwɛndolɛ 104:14, 15 ka kɛ, Gyihova maa “mbaka fifi maa sonla nyia bie so, amaa yeanyia aleɛ wɔ azɛlɛ ne azo; yeanyia nwanye yeamaa sonla nye alie, yeanyia nwole yeamaa ɔ nyunlu ada, na yeanyia aleɛ yeamaa sonla nwo ayɛ se.” Gyihova a maa yɛ aleɛ amaa yɛadɛnla ngoane nu a. Ɔwɔ nuhua kɛ nza nwo ɛngyia na yɛadɛnla ngoane nu ɛdeɛ, noko “nza maa sonla nye die.” (Nolo. 9:7; 10:19) Gyihova kpondɛ kɛ anyelielɛ yi yɛ ahonle tɛkɛɛ. Ɛhɛe, ɔkpondɛ kɛ yɛ “nye die.”—Gyi. 14:16, 17.\n2 Yemɔti, ɔnle nvonleɛ kɛ yɛbava yɛ mekɛ yɛahɔnleɛnlea “nloma mɔɔ luolua anwomanyunlu” nee “ɛhoayelɛ nu aloa.” Ɛhye ɛyɛlɛ maa yɛ anwosesebɛ yɛɛ ɔmaa yɛ nye die wɔ asetɛnla nu kpalɛ. (Mat. 6:26, 28; Edw. 8:3, 4) Asetɛnla nu anyelielɛ nee kpɔkɛdelɛ kpalɛ le “Nyamenle ahyɛlɛdeɛ.” (Nolo. 3:12, 13) Anyelielɛ boka ahyɛlɛdeɛ mɔɔ Nyamenle ɛva ɛmaa yɛ la anwo. Ɛhye ati, ɔwɔ kɛ yɛfa yɛdi gyima yɛmaa ɔsɔ Nyamenle anye.\nAnyelielɛ Ninyɛne Nee Bɛ Ɛweɛne\n3. Duzu ati a menli kpa ninyɛne ngakyile dielie bɛ nye ɛ?\n3 Bɛdabɛ mɔɔ bɛlɛ anyelielɛ nwo adwenle mɔɔ fɛta la ze kɛ bɛlɛ adenle bɛkpa ninyɛne mɔɔ bɛkulo la bɛdie bɛ nye. Eza bɛze kɛ tɛ anyelielɛ ne amuala a ɔwɔ kɛ bɛfa bɛ nwo bɛwula nu a. Duzu ati a menli kpa ninyɛne ngakyile ɛ? Amaa yɛade ɛhye abo la, yɛbahola yɛava ninyɛne mɔɔ yɛkpa yɛdielie yɛ nye la yɛado aleɛ mɔɔ yɛdi la anwo. Menli mɔɔ wɔ ewiade ye la di aleɛ ngakyile. Zɔhane ala a Keleseɛnema mɔɔ wɔ ewiade ye la anye die anyelielɛ ninyɛne ngakyile nwo a. Menli mɔɔ wɔ ɛleka ko bɔbɔ la bahola akpa ninyɛne ngakyile alielie bɛ nye. Kɛ neazo la, sonla ne bie badwenle kɛ buluku kpalɛ ɛgengalɛ maa bɛ nye die, noko sonla fofolɛ badwenle kɛ ɔfonle. Bie mɔ kulo ninyɛne mɔɔ maa bɛkpundikpundi bɛ agbɔkɛ nu mɔɔ bie a le basekɛ ɛhanlɛ la, noko bie mɔ ɛngulo ninyɛne ɛhye mɔ. Kɛmɔ menli lɛ adenle di aleɛ mɔɔ bɛkulo la, zɔhane ala a bɛkola bɛkpa anyelielɛ ninyɛne mɔɔ bɛkulo la a.—Wulo. 14:2-4.\n4. Duzu ati a ɔwɔ kɛ yɛgya ɛweɛne wɔ ninyɛne mɔɔ yɛkpa yɛdielie yɛ nye la anwo a? Neazo boni a baboa yɛ na yɛade ɛhye abo a?\n4 Yɛkola yɛkpa ninyɛne ngakyile yɛdielie yɛ nye noko ɔnle kɛ yɛyɛ debie biala mɔɔ yɛkulo la. Suzu neazo ne mɔɔ yɛvale aleɛ yɛyɛle la anwo bieko. Bie a yɛkulo kɛ yɛdi aleɛ ngakyile bie. Noko yɛnrɛli aleɛ mɔɔ ɛkpɔlɔ la. Ɔbahola yeamaa yɛ nwo ado yɛ. Wɔ adenle ko ne ala azo, bie a yɛbahulo kɛ yɛfa yɛ nwo yɛwula anyelielɛ ninyɛne ngakyile mɔɔ le kpalɛ la anu. Noko yɛnrɛva yɛ nwo yɛnrɛwula ɛbɛlabɔlɛ ɛtane anzɛɛ basabasayɛlɛ anzɛɛ debie biala mɔɔ bava yɛ ngoane ado esiane nu la anu. Ninyɛne ɛhye mɔ tia Baebolo ngyinlazo. Bɛsɛkye agɔnwolɛ mɔɔ yɛ nee Gyihova lɛ la yɛɛ bɛkola bɛsɛkye yɛ kpɔkɛdelɛ. Yemɔti, ɔwɔ kɛ yɛgya ninyɛne mɔɔ yɛkpa yɛdielie yɛ nye la ɛweɛne. Ɔwɔ kɛ yɛdwenle nwolɛ kpalɛ na yɛakpa anyelielɛ ninyɛne mɔɔ sɔ Gyihova anye na nwolɛ bara yɛ nvasoɛ la. (Ɛfɛ. 5:10) Kɛ ɔkɛyɛ na yɛanwu anyelielɛ ninyɛne mɔɔ le kpalɛ maa yɛ la ɛ?\n5. Kɛ ɔkɛyɛ na yɛanwu ye saa ninyɛne mɔɔ yɛfa yɛdielie yɛ nye la sɔ Gyihova anye ɛ?\n5 Saa ninyɛne mɔɔ yɛfa yɛdielie yɛ nye la anwo bara yɛ nvasoɛ na yeazɔ Gyihova anye a, ɔwɔ kɛ ɔ nee Baebolo ngyinlazo yia. (Edw. 86:11) Saa ɛbazi anyelielɛ ninyɛne nwo kpɔkɛ kpalɛ a, ɔwɔ kɛ ɛfa adehilelɛ sikalɛ ɛhye ɛdi gyima. Adehilelɛ ne le kpuyia nsa mɔɔ ɔwɔ kɛ yɛbiza yɛ nwo a. Kpuyia ne mɔ ɛne: duzu? mekɛ boni? yɛɛ nwane? Akee yɛbazuzu nwo.\nDuzu A Bɛyɛ Ye Nu A?\n6. Ninyɛne boni a ɔnle kɛ yɛfa yɛdielie yɛ nye ɛlɛ a? Duzu ati ɔ?\n6 Kolaa na yɛakpa anyelielɛ debie bie la, ɔwɔ kɛ yɛbiza yɛ nwo kɛ: Duzu a bɛyɛ ye nu a? Ɔwɔ kɛ yɛkakye kɛ anyelielɛ ninyɛne ekpunli nwiɔ a wɔ ɛkɛ a. Mɔɔ lumua, ninyɛne mɔɔ yɛnrɛyɛ ye ɛlɛ la a wɔ nu a. Mɔɔ tɔ zo nwiɔ, ninyɛne mɔɔ bie a yɛbayɛ la a wɔ nu a. Anyelielɛ ninyɛne boni a wɔ ekpunli ne mɔɔ lumua la anu a? Ninyɛne mɔɔ tia Baebolo ngyinlazo anzɛɛ Nyamenle mɛla la zonle anyelielɛ ninyɛne mɔɔ wɔ ɛtane ewiade ɛhye anu la dɔɔnwo anu. (1 Dwɔn 5:19) Ɔnle kɛ nɔhalɛ Keleseɛnema fa ninyɛne ɛhye mɔ bie dielie bɛ nye. Ɛhye kile kɛ debie biala mɔɔ sunsum ɛtane nyɛleɛ, mrenya mɔɔ fa mrenya, nla nwo nvoninli, anzɛɛ basabasayɛlɛ wɔ nu la boka nwo. Anyelielɛ ninyɛne mɔɔ bɛkile menli nyane wɔ nu anzɛɛ bɛmaa ɛbɛla ɛtane yɛ kɛ asɛɛ ɔle kpalɛ la boka nwo. (1 Kɔl. 6:9, 10; bɛgenga Yekile 21:8.) Ɔnva nwo ɛleka biala mɔɔ yɛwɔ la, yɛdua ninyɛne ɛhye mɔ mɔɔ yɛtwe yɛ nwo yɛfi nwo la azo yɛmaa Gyihova nwu kɛ yɛkyi “mɔɔ le ɛtane la.”—Wulo. 12:9; 1 Dwɔn 1:5, 6.\n7, 8. Duzu a baboa yɛ na yɛazi kpɔkɛ kpalɛ wɔ anyelielɛ ninyɛne nwo a? Saa yɛlɛsi anyelielɛ ninyɛne nwo kpɔkɛ a neazo boni a yɛbahola yɛazuzu nwo a?\n7 Anyelielɛ ninyɛne mɔɔ ɔwɔ kɛ yɛdwenle nwolɛ kpalɛ na yɛazi kpɔkɛ la a wɔ ekpunli ne mɔɔ tɔ zo nwiɔ la anu a. Bie a Baebolo ne ɛnga anyelielɛ ninyɛne ɛhye mɔ anwo edwɛkɛ wienyi. Noko Baebolo ngyinlazo bamaa yɛanwu mɔɔ Gyihova bu ye kɛ ɔle kpalɛ anzɛɛ ɛtane la. Yemɔti kolaa na yɛakpa anyelielɛ ninyɛne ɛhye mɔ bie la, ɔwɔ kɛ yɛnwu kɛ bɛntia Baebolo ngyinlazo. (Mrɛ. 4:10, 11) Ɔwɔ kɛ yɛsi kpɔkɛ mɔɔ bamaa yɛanyia adwenle mɔɔ anu te la. (Gal. 6:5; 1 Tem. 1:19) Kɛ ɔkɛyɛ na yɛazi kpɔkɛ kpalɛ ɛ? Dwenle aleɛ nwo bieko. Yɛbahulo kɛ yɛkɛnwu ninyɛne mɔɔ wɔ aleɛ fofolɛ bie anu la kolaa na yɛazɔ yɛanlea. Zɔhane ala a kolaa na yɛakpa anyelielɛ debie bie la yɛbahulo kɛ yɛkɛnwu nwolɛ edwɛkɛ dɔɔnwo amaa yɛanwu ye saa ɔle kpalɛ ɔmaa Keleseɛnenli a.—Ɛfɛ. 5:17.\n8 Bie a ɛ nye die nwɔhoa nwo. Menli dɔɔnwo anye die nwo. Nwɔhoa bahola ayɛ ɛzelekɛ nee anyelielɛ. Noko anyebolo kola ba nwɔhoa bie anu anzɛɛ ɔkola ɔfa awie ngoane ɔto esiane nu. Nwɔhoa ne bie yɛ ɛzulolɛ na ɔkola ɔboda. Menli yɛ dede nee basabasa wɔ nwɔhoalilɛ bie mɔ anu, bɛdwenle kɛ bɛ manle ne le kpalɛ tɛla awie mɔ ɛdeɛ. Saa ɛ nye die nwɔhoa zɛhae mɔ bie anwo a, duzu a ɔwɔ kɛ ɛyɛ a? Saa ɛsuzu ninyɛne mɔɔ bɛyɛ ye wɔ nwɔhoa ɛhye mɔ anu la anwo a, bie a ɛbanwu kɛ ɔ nee Gyihova adwenle anzɛɛ anzondwolɛ nee ɛlɔlɛ edwɛkɛ ne mɔɔ yɛbɔ ye nolo la ɛnnyia. (Aye. 61:1; Gal. 5:19-21) Noko saa ɛnwu ye wienyi kɛ ninyɛne mɔɔ ɛfa ɛdielie ɛ nye la nee Gyihova ngyinlazo yia a, nwolɛ bara wɔ nvasoɛ na yeamaa wɔ anwosesebɛ.—Gal. 5:22, 23; bɛgenga Felepaema 4:8.\nMekɛ Boni A Mefa Medie Me Nye A?\n9. Duzu a wɔ nyelebɛnloa wɔ kpuyia ɛhye anwo maa ɔda ali a: Mekɛ boni a mefa medie me nye a?\n9 Kpuyia mɔɔ yɛlumua yɛzuzu nwo la a le: Duzu? Yɛ nyelebɛnloa wɔ kpuyia zɔhane anwo da mɔɔ yɛkulo nee mɔɔ yɛdie yɛto nu la ali. Kpuyia mɔɔ tɔ zo nwiɔ la a le: Mekɛ boni? Yemɔti, ɔwɔ kɛ yɛbiza yɛ nwo kɛ: Mekɛ boni a mefa me nwo mewula anyelielɛ ninyɛne nu a, na mekɛ nyɛ yɛɛ mefa meyɛ a? Yɛ nyelebɛnloa wɔ kpuyia ɛhye mɔɔ tɔ zo nwiɔ anwo la da ninyɛne mɔɔ gyi yɛ nye zo anzɛɛ nwolɛ hyia yɛ kpalɛ la ali. Ɛhye ati, duzu a baboa yɛ na yɛazi anyelielɛ ninyɛne nwo kpɔkɛ kpalɛ wɔ asetɛnla nu a?\n10, 11. Kɛzi Gyisɛse edwɛkɛ mɔɔ wɔ Mateyu 6:33 la boa yɛ maa yɛsi mekɛ dodo mɔɔ ɔwɔ kɛ yɛfa yɛdielie yɛ nye la anwo kpɔkɛ ɛ?\n10 Gyisɛse Kelaese hanle kɛ: “Fa wɔ ahonle muala, wɔ ɛkɛla muala, wɔ adwenle muala, nee wɔ anwosesebɛ muala kulo Awulae wɔ Nyamenle ne.” (Mak. 12:30) Yɛdi mɔɔ Gyisɛse hanle la azo yɛfa yɛkile kɛ yɛmaa Gyihova anwo ɛlɔlɛ dumua wɔ yɛ asetɛnla nu: “Yemɔti, bɛhɔ zo, bɛlumua bɛkpondɛ belemgbunlililɛ ne nee Nyamenle tenleneyɛlɛ, na ɔbava ninyɛne ɛhye mɔ mɔɔ ɛha la amuala yeamaa bɛ.” (Mat. 6:33, NW) Gyisɛse edwɛkɛ ne bahola aboa yɛ na yɛazi kpɔkɛ kpalɛ wɔ anyelielɛ ninyɛne nee mekɛ dodo mɔɔ ɔwɔ kɛ yɛfa yɛdielie yɛ nye la anwo.\n11 Yɛ ye nzonlɛ kɛ Gyisɛse hanle kɛ: “Bɛlumua bɛkpondɛ belemgbunlililɛ ne.” Yeanga ye sikalɛ kɛ bɛkpondɛ Belemgbunlililɛ ne. Ɛnee Gyisɛse ze kɛ yɛbayɛ ninyɛne gyɛne yɛaboka Belemgbunlililɛ ne mɔɔ yɛbalumua yɛakpondɛ la anwo. Ɔwɔ kɛ yɛnyia mekɛ yɛkpondɛ gyima, aleɛ, dabelɛ, adɛladeɛ, yɛsukoa nwoma, yɛdielie yɛ nye, na yɛyɛ ninyɛne gyɛne. Noko ninyɛne ɛhye mɔ ɛnnumua wɔ yɛ ɛbɛlabɔlɛ nu. Belemgbunlililɛ ne a dumua a. (1 Kɔl. 7:29-31) Saa yɛnwu mɔɔ ɔwɔ kɛ ɔdumua la a, yɛbamaa anyelielɛ ninyɛne nee ninyɛne gyɛne adɔ zo nwiɔ na yɛalumua yɛakpondɛ Belemgbunlililɛ ne. Saa yɛyɛ zɔ a, anyelielɛ zo bara yɛ nvasoɛ.\n12. Kɛzi Luku 14:28 boa yɛ maa yɛsi kpɔkɛ wɔ mekɛ mɔɔ yɛfa yɛdielie yɛ nye la anwo ɛ?\n12 Kolaa na awie akpa anyelielɛ debie bie la, ɔwɔ kɛ “ɔsese ye bolɛ,” anzɛɛ ɔnwu mekɛ dodo mɔɔ ɔbali la. (Luku 14:28) Kɛmɔ bɛfa ezukoa a bɛtɔ debie la, anyelielɛ noko die mekɛ. Ɔwɔ kɛ yɛsi kpɔkɛ wɔ mekɛ dodo mɔɔ yɛbava yɛalielie yɛ nye la anwo. Ɔnle kɛ yɛsɛkye mekɛ wɔ anyelielɛ nwo mɔɔ yɛnnyia bie yɛnli ninyɛne mɔɔ anwo hyia kpalɛ mɔɔ bie a le bɛtianwo Baebolo ɛzukoalɛ, abusua ɛzonlenlɛ, Keleseɛnema ayia nee daselɛlilɛ ɛhɔlɛ nwo gyima a. (Mak. 8:36) Noko saa anyelielɛ bamaa yɛanyia anwosesebɛ yɛadoa yɛ Nyamenle ɛzonlenlɛ zo a, ɛnee ɔwɔ kɛ yɛnwu kɛ mekɛ mɔɔ yɛbava yɛalie yɛ nye la anwo bara yɛ nvasoɛ.\nNwane Mɔ A Me Nee Bɛ Dielie Yɛ Nye A?\n13. Duzu ati a ɔwɔ kɛ yɛsuzu menli mɔɔ yɛ nee bɛ bɔ nu die yɛ nye la anwo kpalɛ a?\n13 Kpuyia mɔɔ tɔ zo nsa la ɛne: Nwane mɔ a me nee bɛ dielie yɛ nye a? Kpuyia ɛhye anwo mualɛ nwo hyia ɔluakɛ menli mɔɔ yɛ nee bɛ tu la kola nyia yɛ kpɔkɛzilɛ zo tumi. Kɛ neazo la, saa menli bɔ nu di aleɛ a ɔmaa bɛ nye die. Kɛ anyelielɛ noko de la ɛne. Saa yɛ nee agɔnwolɛ kpalɛ bɔ nu dielie yɛ nye a ɔyɛ anyelielɛ. Yemɔti, ndelebɛbo wɔ nu kɛ yɛ nuhua dɔɔnwo, titile ngakula nee awie mɔ bɔ nu die yɛ nye la. Noko kolaa na yɛava yɛ nwo yɛawula anyelielɛ bie anu la, ɔwɔ kɛ yɛnwu bɛdabɛ mɔɔ bɛbayɛ agɔnwolɛ kpalɛ nee bɛdabɛ mɔɔ bɛle agɔnwolɛ ɛtane la. Ɛhye maa yɛnwu kɛ anyelielɛ zo kola ba yɛ nvasoɛ.—2 Edk. 19:2; bɛgenga Mrɛlɛbulɛ 13:20; Gye. 4:4.\n14, 15. (a) Kɛzi Gyisɛse neazo ne boa yɛ maa yɛkpa agɔnwolɛ kpalɛ ɛ? (b) Saa yɛlɛkpa agɔnwolɛ a, kpuyia boni mɔ a ɔwɔ kɛ yɛbiza a?\n14 Saa yɛdi Gyisɛse neazo ne anzi a yɛbanyia agɔnwolɛ kpalɛ. Ɛnee Gyisɛse kulo menli. (Mrɛ. 8:31) Mekɛ mɔɔ ɔwɔ azɛlɛ ye azo la ɛnee ɔbu awie biala na ɔkulo ye. (Mat. 15:29-37) Noko ɛnee Gyisɛse ze kɛ ngakyile wɔ bɛ nyunlu mɔɔ bɛte bɛkile menli nee agɔnwolɛ mɔɔ bɛ nee awie fa la avinli. Gyisɛse dele ɔ nyunlu hilele awie biala noko tɛ menli kɔsɔɔti a ɔvale bɛ agɔnwolɛ a. Edwɛkɛ mɔɔ ɔhanle ɔhilele ye ɛzoanvolɛ nɔhavoma 11 ne la maa yɛnwu kɛzi ɔkpale agɔnwolɛ la. Ɔhanle kɛ: “Saa bɛyɛ mɔɔ meha mehile bɛ la a, ɛnee bɛle me gɔnwo mɔ.” (Dwɔn 15:14; eza nea Dwɔn 13:27, 30.) Menli mɔɔ doale ye na bɛzonlenle Gyihova la angome a Gyisɛse kpalɛ bɛ kɛ ɔ gɔnwo mɔ a.\n15 Kolaa na wɔava awie wɔayɛ ɛ gɔnwo la, ɔwɔ kɛ ɛkakye edwɛkɛ mɔɔ Gyisɛse hanle la. Biza ɛ nwo kpuyia ɛhye mɔ: Asoo sonla ɛhye dua ye edwɛkɛ nee ye nyɛleɛ zo kile kɛ ɔdi Gyihova nee Gyisɛse edwɛkɛ zo? Asoo ɔkulo mɔɔ le kpalɛ na ɔkyi mɔɔ le ɛtane? Ɔbaboa me yeamaa mealumua meakpondɛ Belemgbunlililɛ ne na meayɛ Gyihova nɔhalɛ sonvolɛ ɔ? Saa ɛbua kpuyia ɛhye mɔ kɛ ɛhɛe a, ɛnee wɔnyia agɔnwolɛ kpalɛ mɔɔ ɛ nee ye bahola abɔ nu alielie bɛ nye a.—Bɛgenga Edwɛndolɛ 119:63; 2 Kɔl. 6:14; 2 Tem. 2:22.\nAsoo Ninyɛne Mɔɔ Yɛfa Yɛdielie Yɛ Nye La Fɛta?\n16. Duzu a ɔwɔ kɛ yɛbiza yɛ nwo wɔ kɛzi yɛdie yɛ nye la anwo a?\n16 Yɛzuzu kpuyia nsa mɔɔ fane anyelielɛ ninyɛne nwo la anwo: duzu? mekɛ boni? yɛɛ nwane? Kolaa na yɛava yɛ nwo yɛawula anyelielɛ bie anu la, ɔwɔ kɛ yɛsuzu kɛzi ɔde, mekɛ dodo mɔɔ ɔbali nee menli mɔɔ yɛ nee bɛ bɛayɛ la anwo kpalɛ. Saa yɛbanyia nvasoɛ wɔ zo a, ɔwɔ kɛ ɔ nee Baebolo ngyinlazo yia. Saa yɛlɛsuzu ninyɛne mɔɔ yɛfa yɛdielie yɛ nye la anwo a, ɔwɔ kɛ yɛbiza kɛ: Duzu a bɛyɛ ye wɔ nu a? Asoo Gyihova die to nu, anzɛɛ basabasayɛlɛ nee ɛbɛla ɛtane wɔ nu? (Mrɛ. 4:20-27) Saa yɛlɛsuzu mekɛ tendenle mɔɔ yɛfa yɛyɛ la anwo a, ɔwɔ kɛ yɛbiza kɛ: Mekɛ nyɛ yɛɛ mefa medielie me nye a? Asoo ɔfɛta kɛ mefa mekɛ zɛhae medi gyima ɛhye? (1 Tem. 4:8) Na saa yɛlɛsuzu menli mɔɔ yɛ nee bɛ die yɛ nye la anwo a, ɔwɔ kɛ yɛbiza kɛ: Nwane mɔ a me nee bɛ bɔ nu yɛ a? Asoo bɛbayɛ agɔnwolɛ kpalɛ anzɛɛ agɔnwolɛ ɛtane bamaa me?—Nolo. 9:18; 1 Kɔl. 15:33.\n17, 18. (a) Kɛ ɔkɛyɛ na yɛanwu ye saa kɛzi yɛdielie yɛ nye la nee Baebolo ngyinlazo yia ɛ? (b) Kpɔkɛ boni a ɛbazi ye wɔ ninyɛne mɔɔ ɛfa ɛdielie ɛ nye la anwo a?\n17 Saa ninyɛne mɔɔ yɛkpa yɛdielie yɛ nye la anu bie nee Baebolo ngyinlazo ɛnnyia wɔ ndenle nsa ɛhye mɔ bie azo a, ɛnee ɔnfɛta. Noko saa ninyɛne mɔɔ yɛfa yɛdielie yɛ nye la nee Baebolo ngyinlazo yia wɔ ndenle nsa ɛhye mɔ azo a, ɔbawula Gyihova anyunlunyia na nwolɛ ara yɛ nvasoɛ.—Edw. 119:33-35.\n18 Zɔhane ati, saa yɛlɛsi kpɔkɛ wɔ ninyɛne mɔɔ yɛfa yɛdielie yɛ nye la anwo a, ɔwɔ kɛ yɛbɔ mɔdenle kɛ yɛ nee menli mɔɔ fɛta la bayɛ ninyɛne mɔɔ fɛta la wɔ mekɛ mɔɔ fɛta la. Ɔwɔ kɛ yɛnyia ɛhulolɛ kɛ yɛbayɛ mɔɔ Baebolo ne ka kɛ yɛyɛ la: “Debie biala mɔɔ bɛyɛ la, saa aleɛ a bɛdi o, saa nzule a bɛno o, bɛyɛ bɛde Nyamenle anyunlu.”—1 Kɔl. 10:31.\nKɛzi ngyinlazo mɔɔ wɔ ngɛlɛlera ɛhye mɔ anu la bamaa wɔazi kpɔkɛ kpalɛ wɔ ninyɛne mɔɔ ɛfa ɛdielie ɛ nye la anwo ɛ?\n• Felepaema 4:8?\n• Mateyu 6:33?\n• Mrɛlɛbulɛ 13:20?\n[Edwɛkɛ mɔɔ bɛhyehyɛ wɔ mukelɛ 11]\n[Edwɛkɛ mɔɔ bɛhyehyɛ wɔ mukelɛ 12]\n[Edwɛkɛ mɔɔ bɛhyehyɛ wɔ mukelɛ 14]\nKɛzi Gyisɛse neazo ne boa yɛ maa yɛkpa agɔnwolɛ nee ninyɛne kpalɛ yɛdielie yɛ nye ɛ?\nFa nwa awie Fa nwa awie Asoo Nvasoɛ Wɔ Ninyɛne Mɔɔ Ɛfa Ɛdielie Ɛ Nye La Azo?


Zalefate Kunlavolɛ Ne Nee Ngapezonli Yilaegya | Ngakula Baebolo Ɛzukoalɛdeɛ\nBɛdwazole Kunlavolɛ Raalɛ Bie Ara\nMekɛ mɔɔ ɛnee ezule ne ɛndɔ la, Gyihova zele Yilaegya kɛ: ‘Kɔ Zalefate. Kunlavolɛ raalɛ bie bamaa wɔ aleɛ.’ Mɔɔ Yilaegya dwule sua ne anlenkɛ kpole ne anloa la, ɔyiale kunlavolɛ raalɛ bie mɔɔ ɔlɛsesa ɛyɛne la. Ɔhanle kɛ ɔmaa ye nzule ɔmaa ɔnlo. Mɔɔ raalɛ ne ɛlɛkɔ la, Yilaegya eza hanle kɛ: ‘Mesɛlɛ wɔ anrɛɛ bɛlɛ me paano ekyi.’ Noko kunlavolɛ raalɛ ne buale ye kɛ: ‘Menlɛ paano. Yeha me esamo ekyi nee me nwole ekyi mɔɔ me nee me ra ne bali a.’ Yilaegya hanle kɛ: ‘Gyihova se saa ɛto paano ne bie ɛmaa me a, wɔ esamo ne nee wɔ nwole ne ɛnrɛwie too ezule ne adɔ bieko.’\nYemɔti kunlavolɛ raalɛ ne hɔle sua nu na ɔdonle paano ne bie ɔmaanle Gyihova ngapezonli ne. Kɛ mɔɔ Gyihova hanle la, amgba raalɛ ne nee ɔ ra nrenyia ne nyianle aleɛ lile wɔ ɛhɔne mekɛ ne anu. Ye esamo ne nee ye nwole ne anwie ɛlɛ.\nNoko alɔbɔlɛ edwɛkɛ bie zile. Kunlavolɛ ne ara nrenyia ne anwo dole ye na ɔwule. Ɔkpale Yilaegya kyɛlɛ kɛ ɔboa ye. Yemɔti Yilaegya vale kakula ne dole ɔ sa zo hɔle sua ne ati zo ekpumgbunli bie anu. Ɔvale ye ɔdole ɛkpa zo na ɔyɛle asɔne kɛ: ‘Gyihova, mesɛlɛ wɔ maa kakula ne ɛzia ɛrɛla ngoane nu bieko.’ Ɛhye bayɛ nwanwane debie kpalɛ! Ɛze deɛmɔti ɔ? Ɔluakɛ ɛnee bie ɛtɛsile ɛlɛ. Yɛɛ ɛnee kunlavolɛ raalɛ ne nee ɔ ra ne ɛnle Yizilayɛma bɔbɔ.\nNoko kakula ne rale ngoane nu bieko na ɔbɔle ɔ bo kɛ ɔdie ɛnwomenle! Yilaegya zele raalɛ ne kɛ: ‘Nea! Ɛ ra ne ɛra ngoane nu bieko.’ Ɔ nye liele kpole na ɔzele Yilaegya kɛ: ‘Amgba ɛle Nyamenle sonla. Menwu kɛ edwɛkɛ biala mɔɔ ɛka la vi Gyihova ɛkɛ.’\n“Bɛnlea ahɔhɔsɛlɛ: Bɛnlua yɛɛ bɛmbu; bɛnlɛ bonwolo anzɛɛ ɛleka mɔɔ bɛfa aleɛ bɛsie; noko Nyamenle maa bɛ aleɛ. Asoo bɛ nwo ɛngyia ɛndɛla nloma ɔ?”—Luku 12:24\nKpuya: Kɛzi kunlavolɛ ne mɔɔ vi Zalefate la hilele kɛ ɔlɛ Gyihova anu diedi ɛ? Kɛzi yɛkola yɛnwu kɛ Yilaegya le nɔhalɛ Nyamenle ne ngapezo ɛ?\n1 Arelemgbunli 17:8-24; Luku 4:25, 26\nNinyɛne mɔɔ manle kunlavolɛ raalɛ ne diedi yɛle kpole kpalɛ wɔ ye ngoane mekɛ nu la anu ko a le ɔ ra nrenya ne mɔɔ bɛdwazole ye bɛvile ewule nu la. Duzu a yɛsukoa yɛfi nu a?\nBɛdwazo Kunlavolɛ Raalɛ Bie Ara


Wulomuma 7 | Yintanɛte Zo Baebolo | Ewiade Fofolɛ Ngilebɛbo\nKɔmaa Wulomuma 7:1-25\nMɔɔ kile kɛ bɛlie yɛ bɛvi Mɛla ne abo la (1-6)\nMɛla ne maa ɛtane da ali (7-12)\nYɛ nee ɛtane ɛlɛko (13-25)\n7 Mediema, asoo ɔbayɛ kɛ bɛnze kɛ (melɛtendɛ meahile bɛdabɛ mɔɔ bɛze mɛla la) mekɛ tendenle ala mɔɔ sonla de aze la, ɛnee ɔwɔ Mɛla ne abo ɔ? 2 Kɛ neazo la, raalɛ mɔɔ gya nrenyia la ahu de aze a, mɛla kyekye ye beta ɔ hu anwo; noko saa ɔ hu wu a, ɔ hu mɛla ɛnkyekye ye bieko.+ 3 Ɛhye ati, mekɛ mɔɔ ɔ hu de aze la saa ɔkɔ agyalɛ fofolɛ a, bɛbaha kɛ yɛzɛkye agyalɛ.+ Noko saa ɔ hu wu a, ɔnle ye mɛla bo bieko yemɔti saa ɔkɔ agyalɛ fofolɛ a, bɛnrɛha kɛ yezɛkye agyalɛ.+ 4 Ɔti me mediema, bɛdabɛ noko bɛluale Kelaese sonlabaka ne azo bɛwule bɛmaanle Mɛla ne, amaa bɛayɛ awie fofolɛ ɛdeɛ,+ ahenle mɔɔ bɛdwazole ye bɛvile mowuamra anu la,+ amaa yɛazo ma yɛamaa Nyamenle.+ 5 Ɔluakɛ mekɛ mɔɔ ɛnee yɛbɔ yɛ ɛbɛla kɛ mɔɔ nwonane ne kulo la, atiakunluwɔzo ɛtane ne mɔ mɔɔ Mɛla ne maanle bɛdwazole la yɛle gyima wɔ yɛ sonlabaka* ne mɔ anu, kɛ yɛzo ma mɔɔ kɔ ewule nu la.+ 6 Noko kɛkala bɛlie yɛ bɛvi Mɛla ne abo,+ ɔluakɛ yɛwu yɛmaa mɔɔ ɛnee kyekye yɛ la, amaa yɛalua sunsum ne azo yɛayɛ ngɛkɛlɛ wɔ adenle fofolɛ zo+ na tɛ adenle dɛba ne mɔɔ gyi mɛla ne mɔɔ bɛhɛlɛ la azo la ɔ.+ 7 Ɛnee duzu a yɛha a? Mɛla ne le ɛtane ɔ? Kyɛkyɛ! Nɔhalɛ nu, saa tɛ Mɛla ne a anrɛɛ menze ɛtane.+ Kɛ neazo la, saa Mɛla ne anga kɛ: “Mmayɛ anyebolo”+ a, anrɛɛ menze anyebolo. 8 Ɛtane nyianle adenle luale mɛla ne azo vale anyebolo ngakyile muala bie wulale me nu, noko saa mɛla ɛnle ɛkɛ a, ɛtane ɛnlɛ tumi biala.+ 9 Nɔhalɛ nu, mɔɔ mɛla ɛtɛbale la, ɛnee mede ngoane nu. Noko mɔɔ mɛla ne rale la, ɛtane rale ngoane nu bieko, na mame menwule.+ 10 Na mɛla ne mɔɔ ɔwɔ kɛ kɔ ngoane nu la,+ menwunle kɛ ɔkɔ ewule nu. 11 Na ɛtane nyianle adenle luale mɛla ne azo bɛlɛbɛlale me na ɔluale zo ɔhunle me. 12 Ɔti Mɛla mumua ne le nwuanzanwuanza, yɛɛ mɛla edwɛkɛ ne noko le nwuanzanwuanza, ɔtenrɛ yɛɛ ɔle kpalɛ.+ 13 Yemɔti, debie kpalɛ hunle me ɔ? Kyɛkyɛ! Emomu, ɛtane a hunle me a, ɔluale debie kpalɛ zo ɔmaanle menyianle ewule amaa ɛtane ala ali,+ na ɛtane alua mɛla zo ala ali kpalɛ.+ 14 Na yɛze kɛ Mɛla ne le sunsum nu debie, noko mame, mele nwonane nu debie mɔɔ bɛdɔne me bɛmaa ɛtane a.+ 15 Na mɔɔ meyɛ la mende ɔ bo. Ɔluakɛ menyɛ mɔɔ mekulo la, emomu mɔɔ mekyi la a meyɛ a. 16 Noko, saa mɔɔ mengulo la a meyɛ a, ɛnee medie meto nu kɛ Mɛla ne le kpalɛ. 17 Noko kɛkala, tɛ medame a meyɛ ye bieko a, emomu ɛtane ne mɔɔ de me nu la ɔ.+ 18 Na meze kɛ wɔ me nu, kile kɛ, wɔ me nwonane nu, debie kpalɛ biala ɛnle nu; ɔluakɛ melɛ ɛhulolɛ kɛ mebayɛ mɔɔ le kpalɛ la noko menlɛ tumi* mɔɔ mebava meayɛ a.+ 19 Na kpalɛ ne mɔɔ mekulo la menyɛ, emomu ɛtane ne mɔɔ mengulo la a meyɛ a. 20 Yemɔti, saa mɔɔ mengulo la a meyɛ a, ɛnee tɛ medame a meyɛ ye bieko a, emomu ɛtane ne mɔɔ de me nu la ɔ. 21 Ɔti menwu mɛla ɛhye wɔ me nwo: Mekɛ mɔɔ mekulo kɛ meyɛ kpalɛ la, ɛnee ɛtane ala a gyi me nye zo a.+ 22 Wɔ me nu ɛdeɛ,+ me nye die Nyamenle mɛla ne anwo kpalɛ, 23 noko menwu mɛla fofolɛ bie mɔɔ ko tia me adwenle mɛla ne la wɔ me sonlabaka* ne anu,+ na ɔmaa meyɛ akɛlɛ memaa ɛtane mɛla+ ne mɔɔ wɔ me sonlabaka* ne anu la. 24 Me nwo yɛ anwunvɔne kpole! Nwane a kɛlie me kɛvi sonlabaka ɛhye mɔɔ ɛlɛkɔ ewule nu la anu a? 25 Melua yɛ Awulae Gyisɛse Kelaese anwo zo meyɛ Nyamenle mo! Ɛhye ati, mefa me adwenle meyɛ akɛlɛ memaa Nyamenle mɛla, na mefa me nwonane ne meyɛ akɛlɛ memaa ɛtane mɛla.+\n^ Giliki aneɛ nu, “nvɛyeba.”\n^ Anzɛɛ “anwosesebɛ.”


Mateyu 18 | Yintanɛte Zo Baebolo | Ewiade Fofolɛ Ngilebɛbo\nMɔɔ le kpole kpalɛ wɔ Belemgbunlililɛ ne anu (1-6)\nAzedolɛ bolɛ (7-11)\nBoane ne mɔɔ minlinle la anwo ndonwo ne (12-14)\nKɛzi bɛnyia adiema la (15-20)\nAkɛlɛ amumuyɛ ne anwo ndonwo ne (21-35\n18 Mekɛ ne anu, ɛdoavolɛma ne rale Gyisɛse anwo ɛkɛ na bɛbizale ye kɛ: “Nwane a le kpole kpalɛ wɔ anwuma Belemgbunlililɛ ne anu a?” 2 Yemɔti ɔvɛlɛle kakula ekyi bie ɔmaanle ɔragyinlanle bɛ avinli 3 na ɔhanle kɛ: “Nɔhalɛ nu meka meahile bɛ, kyesɛ bɛkakyi na bɛyɛ kɛ ngakula la, anrɛɛ bɛnrɛhɔ anwuma Belemgbunlililɛ ne anu ɛlɛ. 4 Yemɔti, awie biala mɔɔ ɔbabɛlɛ ɔ nwo aze kɛ kakula ekyi ɛhye la, yemɔ a ɔle kpole kpalɛ wɔ anwuma Belemgbunlililɛ ne anu a; 5 na awie biala mɔɔ kɛlie kakula ekyi zɛhae ko wɔ me duma nu la, ɛlie medame noko. 6 Noko awie ko biala mɔɔ kɛmaa ngakula ɛhye mɔ mɔɔ die me di la anu ko kɛgyakyi ye diedi nu la, ɔle kpalɛ kɛ anrɛɛ bɛkɛva ɛdibolɛ mɔɔ asoaso twe la bɛkɛhenda ɔ kɔme na bɛkɛhɔdo ye nyevile kunlu. 7 “Ewiade ne gyakɔ ɔlua azedolɛ bolɛ ti! Nɔhalɛ nu, kɛ ɔkɛyɛ biala la azedolɛ bolɛ bara, noko sonla mɔɔ azedolɛ bolɛ kɛlua ɔ nwo zo kɛra la, ye gyakɔ! 8 Yemɔti saa ɛ sa anzɛɛ ɛ gyakɛ a ɛlɛmaa wɔayɛ ɛtane a, pɛ ye to ye lɔ. Ɔle kpalɛ kɛ ɛkɛyɛ wuliravolɛ anzɛɛ ɛ gyakɛ kɛha ko na ɛkɛhɔ ngoane nu tɛla kɛ ɛkɛva ɛ sa nwiɔ anzɛɛ ɛ gyakɛ nwiɔ ɛkɛhɔ senle ne mɔɔ ɛnnu ɛlɛ la anu. 9 Bieko, saa ɛ nye a ɛlɛmaa wɔayɛ ɛtane a, tu ye to ye lɔ. Ɔle kpalɛ kɛ ɛ nye ko na ɛkɛhɔ ngoane nu tɛla kɛ ɛ nye nwiɔ na bɛkɛdo wɔ Gehenna* senle nu. 10 Bɛnlea na bɛambu ngakula ɛhye mɔ anu ko kɛ ɔle mgbane, ɔluakɛ meka meahile bɛ kɛ bɛ anwumabɔvolɛma mɔɔ wɔ anwuma la nwu me Ze mɔɔ wɔ anwuma la anyunlu dahuu. 11 —— 12 “Kɛzi bɛdwenle nwo ɛ? Saa awie lɛ mboane 100 na nuhua ko minli a, asoo ɔnrɛgyakyi 99 ne wɔ awoka ne mɔ azo na ɔnrɛhɔkpondɛ mɔɔ ɛminli la ɔ? 13 Na saa ɔnwu ye a, meka meahile bɛ kɛ, ɔdi fɛlɛko kpole wɔ nwo ɔtɛla 99 ne mɔɔ bɛamminli la. 14 Zɔhane ala noko a me* Ze mɔɔ wɔ anwuma la anye ɛnlie nwo kɛ ngakula ɛhye mɔ anu ko bɔbɔ kɛminli a. 15 “Bieko, saa ɛ diema yɛ wɔ ɛtane a, kɔ na ɛ nee ye bɛ mu nwiɔ ala bɛhɔha na maa ɔnwu ye nvonleɛ ne.* Saa ɔtie wɔ a, wɔnyia ɛ diema. 16 Noko saa yeandie wɔ a, fa sonla ko anzɛɛ menli nwiɔ boka ɛ nwo, amaa edwɛkɛ biala agyinla alasevolɛ nwiɔ anzɛɛ nsa daselɛlilɛ zo. 17 Saa yeandie bɛ a, ka kile asafo ne. Saa yeandie asafo ne noko a, bu ye kɛ ɔle maanle maanle ne anu sonla nee adwuledievolɛ. 18 “Nɔhalɛ nu meka meahile bɛ kɛ, debie biala mɔɔ bɛkɛkyekye ye wɔ azɛlɛ ye azo la ɛnee bɛkyekye ye wɔ anwuma, yɛɛ debie biala mɔɔ bɛkɛtulu ye wɔ azɛlɛ ye azo la ɛnee bɛtulu ye wɔ anwuma. 19 Nɔhalɛ nu, eza meka meahile bɛ, saa bɛ nuhua nwiɔ kponle zo wɔ azɛlɛ ye azo kɛ bɛbabiza debie mɔɔ anwo hyia la a, me Ze mɔɔ wɔ anwuma la kɛyɛ kɛmaa bɛ. 20 Na ɛleka mɔɔ menli nwiɔ anzɛɛ nsa kɛyia nu wɔ me duma nu la, ɛnee mewɔ bɛ avinli.” 21 Akee Pita rabizale ye kɛ: “Awulae, fane nyɛ a me diema fo me a menva mengyɛ ye a? Ɔhɔdwu fane nsuu ɔ?” 22 Gyisɛse buale ye kɛ: “Meka meahile wɔ kɛ, tɛ fane nsuu, emomu, ɔhɔdwu fane 77. 23 “Ɛhye ati a anwuma Belemgbunlililɛ ne le kɛ belemgbunli bie mɔɔ ɛnee kpondɛ kɛ ɔ nee ye ngɛkɛlɛ bu mgbonda la. 24 Mekɛ mɔɔ bɛhɔle mgbondabulɛ ne azo la, bɛvale nrenyia bie mɔɔ tua ye talɛnte* 10,000 la bɛrale. 25 Noko kɛmɔ ɔnlɛ mɔɔ ɔfa yeadua kakɛ ne la ati, ɔ menle ne hanle kɛ bɛdɔne ye nee ɔ ye nee ɔ mra nee ninyɛne mɔɔ ɔlɛ la kɔsɔɔti bɛva bɛdua kakɛ ne. 26 Yemɔti akɛlɛ ne hotole na ɔzele ye kɛ, ‘Nyia me nwo abotane na mebadua meamaa wɔ.’ 27 Alɔbɔlɛ hanle akɛlɛ ne amenle, ɔgyakyile ye ɔmaanle ɔhɔle na ɔvale ye kakɛ ne ɔhyɛle ye. 28 Noko mɔɔ akɛlɛ zɔhane vindele la, ɔnwunle ɔ gɔnwo akɛlɛ ko mɔɔ tua ye kakɛ denale 100* la, ɔzɔle ye na ɔmianle ɔ kɔmenzia, ɔhanle kɛ, ‘Tua kakɛ mɔɔ ɛtua me la amuala.’ 29 Yemɔti ɔ gɔnwo akɛlɛ ne dule dɔle ɔ gyakɛ anu na ɔzɛlɛle ye kɛ, ‘Nyia me nwo abotane na mebadua meamaa wɔ.’ 30 Noko yeamkponle, ɔvale ye ɔhɔdole efiade kɔkpula kɛ ɔkɛdua kakɛ ne. 31 Mekɛ mɔɔ ɔ gɔnwo ngɛkɛlɛ ne mɔ nwunle mɔɔ ɛzi la, nyane kpole hanle bɛ, na bɛhɔhanle mɔɔ ɛzi la amuala bɛhilele bɛ menle ne. 32 Akee ɔ menle ne vɛlɛle ye na ɔzele ye kɛ: ‘Akɛlɛ amumuyɛ, mekɛ mɔɔ ɛbodole me la, menvale wɔ kakɛ ne amuala mengyɛle wɔ. 33 Asoo anrɛɛ ɔnle kɛ ɛse ɛ gɔnwo akɛlɛ ne anwunvɔne kɛ mɔɔ menzele wɔ anwunvɔne la ɔ?’ 34 Akee ɔ menle ne vale ɛya, ɔmaanle efiade sinzavolɛma hɔdole ye efiade kɔkpula kɛ ɔkɛdua ye kakɛ ne amuala la. 35 Saa bɛ nuhua ko biala anvi ye ahonle nu anva ɔ diema ɛtane angyɛ ye a, zɔhane ala a me Ze mɔɔ wɔ anwuma la noko bayɛ bɛ a.”\n^ Anzɛɛ ɔkola ɔkile, “bɛ.”\n^ Giliki aneɛ nu, “na twi ɔ nyunlu.”\n^ Dwɛtɛ fufule talɛnte 10,000 le denale 60,000,000. Denale ko le gyimayɛvo kenle ko ahatualɛ.


Edwɛne 23 | Yintanɛte Zo Baebolo | Ewiade Fofolɛ Ngilebɛbo\nDevidi ayɛlɛyelɛ edwɛne. 23 Gyihova le me Neavolɛ.*+ Menrɛhyia ɛhwee.+ 2 Ɔmaa meda adidileka mɔɔ ndile amolɛ wɔ ɛkɛ la;Ɔfa me ɔkɔ ɛnwomenlelielɛ ɛleka mɔɔ nzule dɔɔnwo* wɔ la.+ 3 Ɔmaa me nwo tɔ me.*+ Ye duma ne ati, ɔfa me ɔdua tenleneyɛlɛ ndenle nu.+ 4 Saa melua awozinli kabii bɔnza nu bɔbɔ a,+Menzulo munzule biala,+Ɔluakɛ ɛ nee me lua;+Wɔ baka ne nee wɔ kpɔma ne kyekye me rɛle. 5 Ɛto me ɛkponle wɔ me kpɔvolɛma anyunlu.+ Ɛfa nwole ɛkpokpa me ti zo;+Me kanrɛlɛ yi bulu zo.+ 6 Nɔhalɛ nu, kpalɛyɛlɛ nee ɛlɔlɛ kpundii bali me nzi wɔ me ngoane mekɛ kɔsɔɔti anu,+Na mebadɛnla Gyihova sua nu wɔ me ngoane mekɛ kɔsɔɔti anu.+\n^ Hibulu aneɛ nu, “Mboaneneavolɛ.”\n^ Anzɛɛ ɔkola ɔkile, “nzule mɔɔ bɛgyi dii.”\n^ Anzɛɛ “me ɛkɛla nwo tɔ ye.”


Gyɛlɛmaya 4 | Yintanɛte Zo Baebolo | Ewiade Fofolɛ Ngilebɛbo\nAnlubɛnwo maa bɛnyia nyilalɛ (1-4)\nMunzule vi sɔlɔ bara (5-18)\nGyɛlɛmaya lile munzule ne anwo nyane (19-31)\n4 “O Yizilayɛ, saa ɛbazia wɔara a,” Gyihova a se a,“Saa ɛbazia wɔara me ɛkɛYɛɛ saa ɛbaye wɔ kyibadeɛ ananze ne mɔ me nye zo a,Anrɛɛ ɛnrɛyɛ ɛkobɔfo.+ 2 Na saa ɛka ndane kɛ,‘Mekɛ ala mɔɔ Gyihova de aze la!’ wɔ nɔhalɛlilɛ, pɛlepɛlelilɛ nee tenleneyɛlɛ nu a,Yemɔ maanle maanle ne mɔ balua ɔ nwo zo anyia nyilalɛ,Na bɛava ye bɛadu bɛ nwo.”+ 3 Ɔluakɛ mɔɔ Gyihova ɛlɛka ahile Dwudama nee Gyɛlusalɛmma la ɛne: “Bɛzo ɛya wɔ azɛlɛ mɔɔ kye aleɛ la azo bɛva,Na bɛmmadua ma wɔ mbowule nu.+ 4 Bɛmɛ Dwudama nee menli mɔɔ de Gyɛlusalɛm la,Bɛpɛ bɛ mrenyiazo bɛmaa Gyihova,Na bɛye nwoma ne mɔɔ heda bɛ ahonle ne mɔ azo la,+Na bɛ nyɛleɛ ɛtane ne mɔ ati+Me ɛya ne anzɔ kɛ senle,Anyela bɛ mɔɔ awie biala ɛnrɛhola ye nua a.” 5 Bɛha ye wɔ Dwuda na bɛbɔ ye nolo wɔ Gyɛlusalɛm. Bɛdea nu na bɛwu aweɛne nu wɔ azɛlɛ ne kɔsɔɔti azo.+ Bɛdea nu kpole na bɛha kɛ: “Bɛboɔboa bɛ nloa,Na bɛmaa yɛnriandi yɛhɔ azuamgbole mɔɔ bɛlie nwolɛ bane la azo.+ 6 Bɛmaa sɛkɛlɛneɛ* zo wɔ Zayɔn. Bɛkpondɛ ɛleka bɛvea, bɛmmagyinla,” Ɔluakɛ me nee munzule vi sɔlɔ ɛlɛba,+ ɛzɛkyelɛ kpole bie. 7 Ɔle kɛ awenade mɔɔ vi kpɔkɛmile nu ɛvinde la;+Maanle maanle sɛkyevolɛ ne ɛvinde.+ Ɔvi ye ɛleka ne yevinde kɛ ɔmaa wɔ azɛlɛ ne ahakyi debie ɛzulolɛ bie. Bɛbazɛkye wɔ azuamgbole ne mɔ bɔkɔɔ, awie biala ɛnrɛdɛnla ɛkɛ.+ 8 Ɛhye ati, bɛheda ɛrele,+Bɛli nyane* na bɛzu alɔbɔlɛ ɛzunlɛ,Ɔluakɛ Gyihova ɛya wuluwulu ne ɛtɛfile yɛ nwo zo. 9 “Kenle zɔhane,” kɛ Gyihova se la ɛne, “belemgbunli ne ahonle badu,+Mgbanyima ne mɔ noko ahonle badu;Ɛzulolɛ baha ɛsɔfoma ne, na ɔbayɛ ngapezoma ne azibɛnwo.”+ 10 Akee menganle kɛ: “O Tumivolɛ Awulae Gyihova! Nɔhalɛ nu, wɔbɛlɛbɛla menli ɛhye mɔ+ nee Gyɛlusalɛm bɔkɔɔ wɔha kɛ, ‘Bɛbanyia anzodwolɛ,’+ wɔ mekɛ mɔɔ konle dadeɛ la yɛ komenzia* la.” 11 Mekɛ zɔhane bɛbaha bɛahile menli ɛhye mɔ nee Gyɛlusalɛm kɛ: “Anwoma wuluwulu bie vi awoka ngyikyi mɔɔ ɛhwee ɛnle zo wɔ ɛsɛlɛ zo laBabɔ ava me menli ne;Ɔnle anwoma mɔɔ ɔbakpogya ma anzɛɛ ɔbaye abonle yeavi ma nwo a. 12 Medame a mebamaa anwoma anu ɛsesebɛ ɛhye abɔ a. Na mebaha ndɛnebualɛ meatia bɛ. 13 Nea! Ɔbara kɛ ezule mɔɔ ɛmunla la,Na ye ehwili ne mɔ ayɛ kɛ ahumu la.+ Ye mgbɔnwɔ ne mɔ anwo yɛ ndɛ tɛla kɔleɛ.+ Yɛ gyakɔ, ɔluakɛ bɛzɛkye yɛ bɔkɔɔ! 14 O Gyɛlusalɛm, wowo amumuyɛyɛlɛ fi wɔ ahonle nu amaa bɛalie wɔ ngoane.+ Ɛbava nzuzulɛ ɛtane wɔazie wɔ nu wɔahɔdwu kenlenzu? 15 Ɔluakɛ ɛnelɛ bie vi Dan ɛlɛka nrɛlaleɛ ne,+Yɛɛ ɔvi Yifelaem awoka ne mɔ azo ɔlɛbɔ munzule nolo. 16 Ɛhɛe, bɛha bɛhile maanle maanle ne mɔ:Bɛbɔ ye nolo bɛtia Gyɛlusalɛm.” “Sinzavolɛma* vi moamoa ɛlɛba,Bɛbamaa bɛ ne zo bɛatia Dwuda azuamgbole ne mɔ. 17 Bɛle kɛ sinzavolɛma mɔɔ sinza egyinli la, bɛbabɛnga ye bɛayia bɛateta ye,+Ɔluakɛ yede me nwo atua,”+ Gyihova a se a. 18 “Wɔ ndenle nee wɔ nyɛleɛ bazia ara ɛ nwo zo.+ Nea kɛzi wɔ munzule ne yɛ ɛnwonle a,Ɔluakɛ ɔkɔ too ɔkɔdwu wɔ ahonle nu!” 19 O ɔyɛ me nyane,* ɔyɛ me nyane! Melɛdi nyane kpole wɔ me ahonle nu.* Me ahonle ɛlɛsi wɔ me nu. Mengola menyɛ koonwu,Ɔluakɛ mede aweɛne ne ane,Konle nwo sɛkɛlɛneɛ ne.*+ 20 Bɛbɔ amaneɛ kɛ ɛzɛkyelɛ doa ɛzɛkyelɛ,Ɔluakɛ bɛzɛkye azɛlɛ ne amuala. Bɛzɛkye me ɛdanlɛ azua ne mɔ arɛlevilɛ nu,Bɛzɛkye me ɛdanlɛsua ne ɛkɛ ne ala.+ 21 Mebanwu sɛkɛlɛneɛ* ne meahɔdwu kenlenzu,Mebade aweɛne ne ane meahɔdwu kenlenzu?+ 22 “Ɔluakɛ me menli ne le ahoasea;+Bɛnze me. Bɛle mralɛ mɔɔ bɛnze nrɛlɛbɛ, bɛnlɛ ndelebɛbo. Bɛbe* ɛtaneyɛlɛ nu,Noko bɛnze kɛzi bɛyɛ kpalɛ la.” 23 Menwunle azɛlɛ ne, na nea! ɔla ɛkɛ ne mgbane mɔɔ ɛhwee ɛnle zo.+ Meneanle anwuma, na ye ahɛnlaneɛ ne mɔ ɛnle ɛkɛ ne bieko.+ 24 Menwunle awoka mgbole ne mɔ, na nea! bɛlɛkpusu,Yɛɛ awoka ngyikyi ne mɔ ɛlɛwoso.+ 25 Menwunle ye, na nea! awie biala ɛnle ɛkɛ,Na anwomanyunlu nloma kɔsɔɔti ɛdu ɛhɔ.+ 26 Menwunle ye, na nea! azɛlɛ mɔɔ kye aleɛ la ɛhakyi fienemgbole,Yɛɛ bɛbubu ye azuamgbole ne mɔ kɔsɔɔti bɛgua.+ Gyihova a ɛyɛ a,Ɔlua ye ɛya wuluwulu ne ati. 27 Ɔluakɛ mɔɔ Gyihova ɛha la ɛne: “Azɛlɛ ne amuala badɔ mgbane,+Noko menrɛzɛkye ye bɔkɔɔ. 28 Ɛhye ati azɛlɛ ne bali nyane,+Na anwuma bayɛ awozinli.+ Ɔluakɛ meha, mebɔ kpɔkɛ,Na menrɛhakyi me adwenle,* yɛɛ menrɛvi nwolɛ.+ 29 Mgbɔnwɔkavoma nee ɛdatovoma ne anwo dede neMaa sua ne azo amra amuala nriandi.+ Bɛgua ɛbɔ nu,Na bɛfo awolɛ mgbole.+ Bɛfi suakpole biala azo,Na awie biala ɛndɛnla ɛkɛ.” 30 Kɛkala mɔɔ bɛzɛkye wɔ bɔkɔɔ la, duzu a ɛbayɛ a? Ɛnee ɛkeda ɛdanlɛ kɔkɔlɛ,Ɛfa nvutuke agudeɛ ɛsiezie ɛ nwo,Na ɛfa ayile bile ɛto ɛ nye anzi. Noko ɛmaanle ɛ nwo yɛle fɛ mgbane,+Ɔluakɛ menli mɔɔ ɛnee kulo wɔ la ɛkpo wɔ;Kɛkala bɛkpondɛ kɛ bɛku wɔ.*+ 31 Ɔluakɛ mede ɛnelɛ kɛ raalɛ mɔɔ ɛnde kpɔkɛ la ane,Mede ɛkponlenlɛ kɛ raalɛ mɔɔ ɛlɛwo ye belamunli ralɛ la,Zayɔn ara raalɛ ne mɔɔ ɛlɛkponle la ane. Yedɛlɛ ɔ sa nu ɔlɛka kɛ:+ “Me gyakɔ, ɔluakɛ kodiawuma ɛmaa mevɛ!”\n^ Anzɛɛ “sɛkɛlɛneɛ baka.”\n^ Anzɛɛ “Bɛbila bɛ kɛnra azo.”\n^ Anzɛɛ “ɛdwu yɛ ɛkɛla nwo.”\n^ Hibulu aneɛ nu, “Bɛdabɛ mɔɔ bɛsinza suakpole ne amaa saa awie mɔ ɛlɛba arateta ye a bɛanwu ye la.”\n^ Hibulu aneɛ nu, “me anyalɛ nu.”\n^ Hibulu aneɛ nu, “wɔ bane mɔɔ wɔ me ahonle ne anwo la anu.”\n^ Anzɛɛ ɔkola ɔkile, “konle ne ane.”\n^ Anzɛɛ “Bɛze nrɛlɛbɛ wɔ.”\n^ Anzɛɛ “menrɛnlu me nwo.”\n^ Anzɛɛ “bɛlɛkpondɛ wɔ ɛkɛla.”


Pita Kpole Gyisɛse | Ngakula Baebolo Ɛzukoalɛdeɛ\nPita Kpole Gyisɛse\nMɔɔ Gyisɛse nee ye ɛzoanvolɛma ne wɔ ɛbolɔnsam ne azo la, ɔhanle ɔhilele bɛ kɛ: ‘Ɛnɛ nɔe, bɛ muala bɛbakpo me.’ Pita hanle kɛ: ‘Tɛ me ɔ! Saa bɛ muala bɛkpo wɔ bɔbɔ a, mame menrɛkpo wɔ ɛlɛ.’ Noko Gyisɛse zele Pita kɛ: “Ɛnɛ nɔe too mɔɔ akɔlɛ kabɔ la, ɛnee wɔkpo me fane nsa.”\nMɔɔ sogyama ne vale Gyisɛse hɔle Kayafase sua nu la, ɛzoanvolɛma ne anu dɔɔnwo nriandile. Noko bɛ nuhua nwiɔ doale menli ne. Ko a le Pita. Ɔhɔle Kayafase sua nu ɛkɛ na ɔhɔdele senle. Ɔgyi senle ne anwo la bɛlɛra bie nwunle ye na ɔhanle kɛ: ‘Meze wɔ! Ɛ nee Gyisɛse a lua a!’\nPita hanle kɛ: ‘Kyɛkyɛ, ɔnle zɔ! Menze mɔɔ ɛlɛka la anwo ɛhwee!’ Ɔhɔle anlenkɛ ne anloa. Noko yeangyɛ sonvolɛ bɛlɛra fofolɛ nwunle ye na ɔhanle kɛ: ‘Nrenyia ɛhye nee Gyisɛse a lua a!’ Pita hanle kɛ: ‘Menze Gyisɛse bɔbɔ!’ Nrenyia bie hanle kɛ: ‘Ɛboka bɛ! Wɔ ɛdendɛlɛ kile kɛ ɛ nee Gyisɛse bɛvi Galeli.’ Noko Pita hanle ndane kɛ: ‘Menze ye!’\nƐkɛ ne ala akɔlɛ bɔle. Pita nwunle kɛ Gyisɛse ɛhakyi ɔ nwo ɛlɛnea ye. Ɔhakyele Gyisɛse edwɛkɛ ne na ɔvindele alienwo ɔhɔzunle alɔbɔlɛ ɛzunlɛ.\nƐnee Sanhedelin ne ɛyia kɛ bɛdi Gyisɛse edwɛkɛ wɔ Kayafase sua nu ɛkɛ. Ɛnee bɛbɔ kpɔkɛ kɛ bɛku Gyisɛse yemɔti ɛnee bɛlɛkpondɛ debie bɛagyinla zo bɛayɛ zɔ. Noko bɛannyia ɔ nwo edwɛkɛ biala. Akee Kayafase bizale Gyisɛse kɛ: ‘Wɔmɔ a ɛle Nyamenle Ara ne ɔ?’ Gyisɛse hanle kɛ: ‘Medame ɔ.’ Kayafase hanle kɛ: ‘Yɛngyia daselɛ bieko. Yeha munzule edwɛkɛ!’ Sanhedelin ne hanle kɛ: ‘Ɔwɔ kɛ bɛku ye.’ Akee bɛpepɛle ɔ nye zo, bɛtotole nyɛlɛ ɔ nyunlu, bɛbole ye, bɛhedale ɔ nyunlu na bɛhanle kɛ: “Ɛle ngapezonli a, ɛnee kile yɛ ahenle mɔɔ bɔle wɔ la.”\nAleɛ hyenle la, bɛvale Gyisɛse bɛhɔmaanle Sanhedelin ne na bɛbizale ye bieko kɛ: ‘Wɔmɔ a ɛle Nyamenle Ara ne ɔ?’ Gyisɛse buale kɛ: ‘Bɛdabɛ mumua ne bɛha.’ Bɛhanle kɛ yeha munzule edwɛkɛ na bɛvale ye bɛhɔle Wulomu amɛnlado Pɔnteɛse Paelɛte sua nu ɛkɛ. Duzu a zile wɔ ɛkɛ a? Maa yɛnlea.\n‘Mekɛ ɛdwu mɔɔ bɛ nuhua ko biala banriandi ahɔ ye sua nu na yeaha me ngomekye a. Noko ɔnrɛha me ngome ɔluakɛ Selɛ ne boka me nwo.’—Dwɔn 16:32\nKpuya: Duzu a zile wɔ Kayafase sua nu ɛkɛ a? Duzu ati a Sanhedelin ne buale Gyisɛse ewule fɔlɛ a?\nMateyu 26:31-35, 57–27:2; Maake 14:27-31, 53–15:1; Luku 22:55-71; Dwɔn 13:36-38; 18:15-18, 25-28\nPita—Ɔzukoale Fakyɛ Ɔvile Ɔ Menle Ne Ɛkɛ\nDuzu a Gyisɛse hilehilele Pita wɔ ɛtanefakyɛ nwo a? Kɛzi Gyisɛse hilele kɛ yeva Pita ɛtane yehyɛ ye ɛ?\nFa nwa awie Fa nwa awie Pita Kpole Gyisɛse


Bɛzi Sitivin Awolɛ Bɛhu Ye | Baebolo Nu Edwɛkɛ\nBɛzi Sitivin Awolɛ\nNRENYA ne mɔɔ hoto ɛke la a le Sitivin. Ɔle Gyisɛse ɛdoavolɛ mɔɔ ɔdi nɔhalɛ a. Noko nea mɔɔ bɛlɛyɛ ye kɛkala a! Menli ɛhye mɔ ɛlɛtoto awolɛ mgbole abɔ ye. Duzu ati a bɛkpɔ Sitivin somaa mɔɔ ɔti bɛlɛyɛ debie ɛtane kpole ɛhye a? Maa yɛnlea.\nƐnee Nyamenle boa Sitivin maa ɔyɛ nwanwane ninyɛne dɔɔnwo. Menli ɛhye mɔ ɛngulo debie zɛhae, ɔti bɛ nee ye zule kpolera wɔ nɔhalɛ ne mɔɔ ɔkilehile menli la anwo. Noko Nyamenle manle Sitivin nyianle nrɛlɛbɛ kpole, na Sitivin manle ɔlale ali kɛ menli ɛhye mɔ kilehile adalɛ ninyɛne. Ɛhye manle bɛvale ɛya kpole kpalɛ. Yemɔti bɛhyele ye, na bɛvɛlɛle menli kɛ bɛrali ɔ nwo dasewia.\nƐsɔfo kpanyinli ne bizale Sitivin kɛ: ‘Asoo ɛhye mɔ le nɔhalɛ?’ Sitivin luale Baebolo ne anu ɛdendɛlɛ kɛnlɛma mɔɔ ɔmanle la azo ɔbuale edwɛkɛ ne. Wɔ edwɛkɛ ne awieleɛ, ɔhilele kɛzi menli ɛtane kpɔle Gyihova ngapezoma ne mɔ mekɛ tendenle mɔɔ ɛze ɛhɔ la. Akee ɔzele kɛ: ‘Bɛle kɛ menli zɔhane ala la. Bɛhu Nyamenle sonvolɛ Gyisɛse yɛɛ bɛtɛdile Nyamenle mɛla ne azo.’\nƐhye manle ɛzonlenlɛ nu adekilevolɛma ɛhye mɔ vale ɛya kpole! Bɛ nwo ndinli hwehwenle bɛ kikilikikili zɛhae. Na akee Sitivin dole ɔ nye anwuma na ɔzele kɛ: ‘Bɛnlea! Menwu kɛ Gyisɛse gyi Nyamenle asa fema zo wɔ anwuma.’ Bɛdele ɛhye la, menli ɛhye vale bɛ sa duoduale bɛ nzo na bɛhɔle Sitivin anwo zo nwee. Bɛhyele ye na bɛhwenle ye bɛhɔle suakpole ne kandiba.\nBɛyeyele bɛ adɛladeɛ ne mɔ na bɛvale bɛmanle kpavolɛ ne mɔɔ bɛfɛlɛ ye Sɔɔlo la kɛ ɔnlea zolɛ. Ɛnwu Sɔɔlo ɔ? Akee menli ne bie mɔ bɔle ɔ bo kɛ bɛtoto awolɛ bɛazi Sitivin. Sitivin hotole, kɛmɔ ɛnwu ye la, na ɔzɛlɛle Nyamenle kɛ: ‘Gyihova, fa ɛtane ɛhye kyɛ bɛ.’ Ɛnee ɔze kɛ ɛzonlenlɛ nu adekilevolɛma ne ɛbɛlabɛla bɛ nuhua bie mɔ. Yemɔ anzi Sitivin wule.\nSaa awie mɔ yɛ wɔ debie ɛtane a, asoo ɛbɔ mɔdenle kɛ ɛyɛ bɛ bie wɔazie ɔ gyakɛ anu anzɛɛ ɛsɛlɛ Nyamenle kɛ ɔyɛ bɛ bie? Tɛ mɔɔ Sitivin anzɛɛ Gyisɛse yɛle la ɛne. Ɛnee bɛ ti akunlu le kɛnlɛma maa menli bɔbɔ mɔɔ nee bɛ lile ye ɛtane zo la. Bɛmaa yɛbɔ mɔdenle yɛzukoa bɛ neazo ne.\nGyima ne 6:8-15; 7:1-60.


Ɛzonlenlɛ nu nabalabama gyakɔyɛlɛ (37-54)\n11 Ɛnee ɔwɔ ɛleka bie ɔlɛyɛ asɔne, mɔɔ ɔwiele la, ye ɛdoavolɛma ne ko zele ye kɛ: “Awulae, kile yɛ kɛzi bɛyɛ asɔne, kɛ mɔɔ Dwɔn noko hilele ye ɛdoavolɛma ne la.” 2 Yemɔti ɔzele bɛ kɛ: “Bɛyɛ asɔne a bɛha kɛ: ‘Egya, wɔ duma nwo ɛde.* Wɔ Belemgbunlililɛ ɛrɛla. 3 Maa yɛ alehyenlɛ biala aleɛ kɛ mɔɔ yɛhyia nwo wɔ alehyenlɛ ne anu la. 4 Na fa yɛ ɛtane kyɛ yɛ, ɔluakɛ yɛdayɛ noko yɛfa yɛkyɛ awie biala mɔɔ tua yɛ kakɛ la; na mmafa yɛ ɛkɔ sɔnea nu.’” 5 Akee ɔzele bɛ kɛ: “Fa ye kɛ bɛ nuhua bie lɛ ɔ gɔnwo na ɔkɔ ye ɛkɛ ne alevinli mu nwiɔ avinli ɔkɔka ɔkile ye kɛ, ‘Agɔnwolɛ, maa me paano nsa, 6 ɔluakɛ kɛkala a me gɔnwo bie vi adenle zo ɛra a na menlɛ debie mɔɔ mefa meamaa ye a.’ 7 Na ahenle bua ye kɛ: ‘Mmagyegye me. Bɛdo anlenkɛ ne anu, yɛɛ me nee me mra ne mɔ ɛla. Menrɛhola dwazo na meamaa wɔ debie biala.’ 8 Meka meahile bɛ, saa bɔbɔ ɔnrɛhola dwazo na yeamaa ye debie kɛmɔ ɔle ɔ gɔnwo la ati a, ɔluakɛ ɔ nye bolole ɔbizale la ati ɔbadwazo na yeava debie biala mɔɔ ɔhyia nwo la yeamaa ye. 9 Yemɔti meka meahile bɛ, bɛhɔ zo bɛbiza, na bɛ sa baha ye; bɛhɔ zo bɛkpondɛ, na bɛbanwu ye; bɛhɔ zo bɛbɔ nu, na bɛbabuke bɛ. 10 Ɔluakɛ awie biala mɔɔ kɛbiza la asa ka ye, na awie biala mɔɔ kɛkpondɛ la nwu ye, yɛɛ awie biala mɔɔ kɛbɔ nu la, bɛbuke ye. 11 Nɔhalɛ nu, selɛ boni a ɔ ra biza ye fɛlɛ a ɔbamaa ye ɛwɔlɛ a? 12 Anzɛɛ ɔbiza ye kolonvia noko a ɔbamaa ye nyamenleakɛlɛ a? 13 Na saa bɛmɛ bɔbɔ mɔɔ bɛle ɛtanevolɛma la, bɛze kɛzi bɛfa ahyɛlɛdeɛ kpalɛ bɛmaa bɛ mra a, ɛnee fane nyɛ yɛɛ bɛ Ze mɔɔ wɔ anwuma la ɛnrɛva sunsum nwuanzanwuanza ne ɛnrɛmaa bɛdabɛ mɔɔ bɛbiza ye la ɛ!” 14 Nzinlii ɔdule sunsum ɛtane wɔ mumule bie anwo. Mɔɔ ɔdule sunsum ne la mumule ne dendɛle, na ɔzinle menli ne anwo. 15 Noko bɛ nuhua bie mɔ hanle kɛ: “Ɔdua Biyɛlezɛbɛle,* sunsum ɛtane ne mɔ kpanyinli ne anwo zo a ɔtu sunsum ɛtane ne mɔ a.” 16 Bie mɔ noko mɔɔ bɛkulo kɛ bɛsɔ ye bɛnea la hanle kɛ ɔyɛ sɛkɛlɛneɛ bie mɔɔ vi anwuma la ɔmaa bɛnlea. 17 Mɔɔ ɔnwunle bɛ adwenle la, ɔzele bɛ kɛ: “Belemgbunlililɛ biala mɔɔ anu kɛhyɛ nwiɔ na bɛko bɛtia bɛ nwo la ɛnrɛgyinla, yɛɛ awuke mɔɔ anu kɛhyɛ nwiɔ na bɛko bɛtia bɛ nwo la babɔ. 18 Yemɔti, saa Seetan ko tia ɔ nwo a, kɛ ɔkɛyɛ na ye Belemgbunlililɛ ne agyinla ɛ? Ɔluakɛ bɛse Biyɛlezɛbɛle tumi a mefa metu sunsum ɛtane ne mɔ a. 19 Saa medua Biyɛlezɛbɛle anwo zo a metu sunsum ɛtane ne mɔ a, ɛnee nwane anwo zo a bɛ mra ne mɔ dua tu bɛ a? Ɛhye ati a bɛbabua bɛ ndɛne la. 20 Noko saa medua Nyamenle asa ɛrɛlɛsɛka zo a metu sunsum ɛtane ne mɔ a, ɛnee Nyamenle Belemgbunlililɛ ne ɛdwu bɛ nwo ɛke dɛbadɛba. 21 Saa awie mɔɔ anwo yɛ se mɔɔ yeboɔboa ɔ nwo kpalɛ la bɔ ye sua nwo bane a, awie ɛnrɛhola ɛnrɛva ye debie. 22 Noko saa awie mɔɔ anwo yɛ se tɛla ye la ba na ɔ nee ye bɛko na ɔdi ɔ nwo zo konim a, zɔhane sonla ne balie ye akodeɛ kɔsɔɔti mɔɔ ɔfa ɔbɔ ye ninyɛne nwo bane la, na yeahyɛ ninyɛne mɔɔ ɔvale ɔvile ye ɛkɛ la. 23 Awie biala mɔɔ ɛnle me afoa la dwazo tia me, yɛɛ mɔɔ nee me ɛnguohua la sande nu. 24 “Saa sunsum ɛtane bie fi awie anwo a, ɔkɔduolua ɛleka resee kɛ ɔkpondɛ ɛleka mɔɔ ɔbalie ɔ menle la, na saa yeannyia bie a, ɔka kɛ, ‘Mesia meahɔ me sua ne mɔɔ menvile nu la anu.’ 25 Na saa ɔbadwu ɛkɛ a, ɔnwu kɛ bɛkpoɔkpoa sua ne anu na bɛziezie nu kɛnlɛma. 26 Akee ɔkɔ na ɔkɔfa sunsum ngakyile nsuu mɔɔ bɛ ti yɛ se tɛla ye la, na bɛwolo nu a, bɛtɛnla ɛkɛ. Ɔti nzinlii ahenle tɛnlabelɛ ne akee sɛkye tɛla alimoa ne.” 27 Mɔɔ ɔ nloa wɔ zo ɔlɛtendɛ la, raalɛ bie maanle ɔ ne zo wɔ menli ne anu zele ye kɛ: “Anyelielɛ a le raalɛ ne mɔɔ nrenzɛle wɔ na ɔnloanle wɔ nyɛfonlɛ la!” 28 Noko ɔhanle kɛ: “Kyɛkyɛ, emomu, anyelielɛ a le bɛdabɛ mɔɔ bɛtie Nyamenle edwɛkɛ ne na bɛdi zo la!” 29 Mekɛ mɔɔ menli ne rabɔle yiale la, ɔbɔle ɔ bo ɔhanle kɛ: “Awolɛndoazo ɛhye le awolɛndoazo amumuyɛ; bɛkpondɛ sɛkɛlɛneɛ, noko bɛnrɛmaa bɛ sɛkɛlɛneɛ biala kɛ Dwona sɛkɛlɛneɛ ne ala. 30 Kɛ mɔɔ ɛnee Dwona le sɛkɛlɛneɛ maa Nenɛvɛma la, zɔhane ala a sonla Ra ne bayɛ amaa awolɛndoazo ɛhye a. 31 Nyiakɛ belemgbunli raalɛ ne nee awolɛndoazo ɛhye anu menli badwazo wɔ ndɛnebualɛ mekɛ ne anu na yeabua bɛ fɔlɛ, ɔluakɛ ɔvi moamoa nehane ɔradiele Sɔlɔmɔn nrɛlɛbɛ ne. Noko nea! awie mɔɔ le kpole tɛla Sɔlɔmɔn la wɔ ɛke. 32 Menli mɔɔ wɔ Nenɛvɛ la nee awolɛndoazo ɛhye badwazo wɔ ndɛnebualɛ mekɛ ne anu, na bɛabua awolɛndoazo ɛhye fɔlɛ, ɔluakɛ Dwona edwɛkɛ ne maanle menli mɔɔ wɔ Nenɛvɛ la nlunle bɛ nwo. Noko nea! awie mɔɔ le kpole tɛla Dwona la wɔ ɛke. 33 Awie sɔ kɛnlaneɛ a ɔnva ɔnvea anzɛɛ ɔnva kɛndɛne* ɔmbutu zo, emomu ɔfa ɔsie kɛnlaneɛ baka zo amaa bɛdabɛ mɔɔ bɛbara ɛkɛ ne la anwu wienyi ne. 34 Sonlabaka ne kɛnlaneɛ a le ɛnyelɛ. Saa ɛ nye nea debie ko ala a,* wɔ sonlabaka ne amuala bada;* noko saa ɛ nye bolo debie a,* wɔ sonlabaka ne bayɛ awozinli. 35 Yemɔti bɛmaa bɛ nye ɛla ɛkɛ na wienyi ne mɔɔ wɔ bɛ nu la anyɛ awozinli. 36 Na saa wɔ sonlabaka ne amuala ta na awozinli ɛnle nu a, ɔbada wienyi kɛ kɛnlaneɛ la.” 37 Mekɛ mɔɔ ɔhanle ɛhye la, Falasiinli bie zɛlɛle ye kɛ ɔmaa bɛhɔli debie. Yemɔti ɔ nee ye hɔle kɛ bɛkali debie. 38 Noko mɔɔ Falasiinli ne nwunle kɛ yeanlimoa yeannrinzi ɔ sa anwo* na yeali debie la, ɔzinle ɔ nwo. 39 Noko Awulae zele ye kɛ: “Bɛmɛ Falasiima, bɛnrinzi kanrɛlɛ nee ɛyɛba nwo, noko anyebolo nee amumuyɛ ɛyi bɛ tɛkɛɛ. 40 Menli mɔɔ ɛndwenle a! Ahenle mɔɔ yɛle nwolɛ ne la a eza yɛle ɔ kunlu ne a, ɔnle zɔ ɔ? 41 Noko bɛvi bɛ ahonle nu bɛva ahyɛlɛdeɛ bɛmaa ehyiavolɛma,* na nea! bɛ nwo debie biala bayɛ bɔkɔbɔkɔ. 42 Bɛmɛ Falasiima, bɛ gyakɔ, ɔluakɛ bɛkyɛ mente* nee nya nya evuanlɛ yɛɛ tola nu nya biala anu bulu bɛfa ko bɛmaa, noko bɛbu bɛ nye bɛgua Nyamenle pɛlepɛlelilɛ nee ye ɛlɔlɛ ne azo! Ninyɛne ɛhye mɔ a anrɛɛ ɔwɔ kɛ bɛyɛ a, noko ɔnle kɛ bɛbu bɛ nye bɛgua ninyɛne mɔɔ ɛha la azo. 43 Bɛmɛ Falasiima, bɛ gyakɔ, ɔluakɛ bɛkulo nyianu azua nu mbia mɔɔ wɔ ɔ nyunlu* la azo ɛdɛnlanlɛ yɛɛ gua zo ahyebizalɛ! 44 Bɛ gyakɔ, ɔluakɛ bɛle kɛ nla* mɔɔ menli ɛnnwu ye* la ati bɛtietia zo mɔɔ bɛnze a!” 45 Menli mɔɔ ze Mɛla ne kpalɛ la anu ko zele ye kɛ: “Kilehilevolɛ, saa ɛka ɛhye a ɛnee wɔbɔ yɛ aholoba.” 46 Akee ɔzele kɛ: “Bɛdabɛ noko mɔɔ bɛze Mɛla ne la, bɛ gyakɔ, ɔluakɛ bɛfa adesoa ɛnlomboɛ bɛsoa menli, noko bɛdabɛ mumua ne bɛnva bɛ sa ɛrɛlɛsɛka ko bɔbɔ bɛnzɔ nu! 47 “Bɛ gyakɔ, ɔluakɛ bɛto ngapezoma nla* noko bɛ nlenyia mɔ a hunle bɛ a! 48 Nɔhalɛ nu bɛdi bɛ nlenyia mɔ nyɛleɛ nwo daselɛ, noko bɛdie mɔɔ bɛyɛle la bɛto nu, ɔluakɛ bɛhunle ngapezoma ne yɛɛ bɛmɛ bɛlɛto bɛ nla a. 49 Ɛhye ati Nyamenle nrɛlɛbɛ ne noko hanle kɛ: ‘Mebazoa ngapezoma nee ɛzoanvolɛma wɔ bɛ nwo ɛkɛ na bɛbahu bie mɔ na bɛayɛ bie mɔ kpɔdekpɔde, 50 amaa bɛabiza ngapezoma kɔsɔɔti mogya mɔɔ bɛhanle bɛguale azɛlɛ ye azo la bɛavi awolɛndoazo ɛhye ɛkɛ, 51 ɔvi Ebɛle mogya zo kɔkpula Zɛkalaya mogya zo, yemɔ a bɛhunle ye wɔ sua* ne nee afɔlemokyea ne avinli la.’ Ɛhɛe, meka meahile bɛ, bɛbabiza bɛavi awolɛndoazo ɛhye ɛkɛ. 52 “Bɛdabɛ mɔɔ bɛze Mɛla ne la, bɛ gyakɔ, ɔluakɛ bɛye nrɛlɛbɛ sanvɛ ne bɛvea. Bɛdabɛ a bɛangɔ nu, yɛɛ bɛsi menli mɔɔ ɛlɛkɔ nu la adenle!” 53 Yemɔti mekɛ mɔɔ ɔvile ɛkɛ la, mɛla kilehilevolɛma nee Falasiima ne mɔ rahyelele ɔ nwo zo na bɛbizebizale ye edwɛkɛ dɔɔnwo, 54 na bɛnleanle kɛ ɔbaha edwɛkɛ bie na bɛ sa aha ye.\n^ Anzɛɛ “bɛyɛ ye nwuanzanwuanza; bɛbu ye kɛ ɔle nwuanzanwuanza.”\n^ Anzɛɛ “nea ɛ nyunlu fɔɔnwo a.”


Ayezaya 45 | Yintanɛte Zo Baebolo | Ewiade Fofolɛ Ngilebɛbo\nBɛkpokpa Saelɛse kɛ ɔli Babelɔn anwo zo konim (1-8)\nƆnle kɛ ndɛtɛlɛ ne nee Nwovolɛ ne dwudwu (9-13)\nMaanle mɔɔ ɛha la banwu Yizilayɛ (14-17)\nNyamenle ka abɔdeɛ nwo edwɛkɛ nee yekile mɔɔ le nɔhalɛ (18-25)\nƆbɔle azɛlɛ ne kɛ bɛdɛnla zolɛ (18)\n45 Edwɛkɛ mɔɔ Gyihova ɛha ɛhile Saelɛse mɔɔ yekpokpa ye,+Ahenle mɔɔ mezɔ ɔ sa fema ne anu+Kɛ medi maanle maanle anwo zo konim wɔ ɔ nyunlu,+Mealie arelemgbunli tumi,Meabukebuke nlenkɛ mɔɔ bɔ nwo nwiɔ meagua nwo meamaa ye,Amaa bɛando nlenkɛ mgbole ne mɔ anu la ɛne: 2 “Mebali ɛ nyunlu+Na meaha awoka ngyikyi ne mɔ aze. Mebabubu kɔbele nlenkɛ ne mɔ,Na meapepɛ nlenkɛ nzi mbulalɛ.+ 3 Mebava anwonyia mɔɔ vea awozinli nuNee anwonyia mɔɔ bɛvea zo la meamaa wɔ,+Amaa wɔanwu kɛ medame a mele Gyihova a,Yizilayɛ Nyamenle ne mɔɔ ɛlɛfa wɔ duma avɛlɛ wɔ la.+ 4 Me sonvolɛ Gyekɔbo nee Yizilayɛ mɔɔ mekpa ye la ati,Melɛfa wɔ duma meavɛlɛ wɔ. Ɛnze me ɛdeɛ, noko melɛmaa wɔ duma mɔɔ enililɛ wɔ nu la. 5 Medame a mele Gyihova a, na awie bieko ɛnle ɛkɛ. Ɛye me a Nyamenle bieko ɛnle ɛkɛ.+ Ɛnze me bɔbɔ ɛdeɛ, noko mebamaa wɔ anwosesebɛ, 6 Amaa menli anwu yeƆvi aduduleɛ kɔdwu adɔleɛKɛ ɛye me a awie bieko ɛnle ɛkɛ.+ Medame a mele Gyihova a, na awie bieko ɛnle ɛkɛ.+ 7 Mebɔ wienyi+ nee awozinli,+Memaa anzodwolɛ+ nee ngyegyelɛ ba;+Medame Gyihova a melɛyɛ ninyɛne ɛhye mɔ amuala a. 8 Anwuma, bɛdɔ ezule bɛgua aze;+Bɛmaa amungu ne ɛdɔ tenleneyɛlɛ ɛgua aze. Bɛmaa azɛlɛ ɛbuke na ɔzo ngoanelielɛ,Na ɔmaa tenleneyɛlɛ ɛfifi mekɛ ko ne ala.+ Medame Gyihova a mebɔ a.” 9 Sonla mɔɔ nee ye Yɛvolɛ ne* dwudwu* la gyakɔ,Ɔluakɛ ɔle kɛ buakɛ ebuleMɔɔ la buakɛ mɔɔ ɛbubu ɛgua aze la avinli la ala! Asoo ɔwɔ kɛ ndɛtɛlɛ ka kile Nwovolɛ ne* kɛ: “Duzu a ɛlɛyɛ a?”+ Anzɛɛ ɔwɔ kɛ wɔ gyima ka kɛ: “Ɔnlɛ ɛsalɛ”?* 10 Sonla mɔɔ ka kile selɛ kɛ: “Duzu a ɛwole ye a?” Anzɛɛ raalɛ kɛ: “Duzu a ɛlɛwo ye a?”* la gyakɔ! 11 Edwɛkɛ mɔɔ Gyihova, Yizilayɛ Nwuanzanwuanza Ko ne,+ Ahenle mɔɔ bɔle ye la ɛha la ɛne: “Asoo bɛbabiza me ninyɛne mɔɔ ɛlɛba la anwo edwɛkɛNa bɛahile me mɔɔ ɔwɔ kɛ mefa me mra mrenyia+ nee me sa anloa gyima meyɛ la ɔ? 12 Medame a membɔle azɛlɛ+ na membɔle sonla mendole zo a.+ Menvale me sa a mendɛlɛle anwuma anu a,+Na memaanle nwɔlɔra nee debie biala mɔɔ wɔ nu la* adehilelɛ a.”+ 13 “Mekpa awie wɔ tenleneyɛlɛ nu,+Na mebamaa ye ndenle muala adenrɛ fɔɔnwo. Ɔdaye a ɔbakyekye me suakpole ne+Na yeagyakyi me menli+ mɔɔ hɔle akɛlɛzonlenlɛ nu mɔɔ ɔnrɛlie ezukoa anzɛɛ belaebo a,”+ ɛlɔne Gyihova a se a. 14 Edwɛkɛ mɔɔ Gyihova ɛha la ɛne: “Yigyibiti nvasoɛ* ne nee Yiteyopea gualilɛ ninyɛne* yɛɛ Sibama, menli ndendenle ne,Bara wɔ ɛkɛ na bɛayɛ wɔ ɛdeɛ. Bɛbagua bɛ kyeenyi na bɛali ɛ nzi. Bɛbara na bɛahoto wɔ.+ Bɛbaha ye wɔ asɔneyɛlɛ nu bɛahile wɔ kɛ, ‘Amgba Nyamenle nee wɔ lua,+Na awie bieko ɛnle ɛkɛ; Nyamenle gyɛne biala ɛnle ɛkɛ.’” 15 Nɔhalɛ nu, ɛle Nyamenle mɔɔ ɛfa ɛ nwo ɛfea,O Yizilayɛ Nyamenle, Ngoanedievolɛ.+ 16 Bɛ muala bɛbabɔ anyiemgba na bɛ nyunlu agua aze;Menli mɔɔ yɛ ananze la kɔsɔɔti babɔ anyiemgba.+ 17 Noko Gyihova bava dahuu ngoanelielɛ alie Yizilayɛ.+ Bɛ nyunlu ɛnrɛgua aze anzɛɛ bɛnrɛbɔ anyiemgba ɛlɛ.+ 18 Edwɛkɛ mɔɔ GyihovaMɔɔ bɔle anwuma,+ nɔhalɛ Nyamenle neMɔɔ nwonle azɛlɛ ne, ye Bɔvolɛ ne mɔɔ vale ziele ɛkɛ ne kpundii,+Ahenle mɔɔ yeambɔ ye mgbane,* emomu ɔbɔle kɛ bɛdɛnla zo+ la ɛha la ɛne: “Medame a mele Gyihova a, na ɛye me a awie bieko ɛnle ɛkɛ. 19 Meanga ye wɔ fealeranu,+ azɛlɛ mɔɔ awozinli wɔ zo la azo;Meanga meangile Gyekɔbo abozoamra kɛ,‘Bɛkpondɛ me mgbane.’ Medame a mele Gyihova mɔɔ meka edwɛkɛ mɔɔ le tenlene na mebɔ mɔɔ tenrɛ la nolo a.+ 20 Bɛboɔboa bɛ nloa na bɛrɛla. Bɛmɛ mɔɔ bɛnriandi bɛvi maanle maanle ne mɔ anu la, bɛbɔ nu bɛrɛla.+ Bɛdabɛ mɔɔ bɛsoa ananze mɔɔ bɛze la bɛkpɔsaNa bɛsɛlɛ nyamenle mɔɔ ɛngola ɛnlie bɛ la ɛnze ɛhwee.+ 21 Bɛha bɛ edwɛkɛ, bɛva nwolɛ daselɛ bɛrɛla. Bɛmaa bɛbɔ nu bɛva adwenle. Nwane a hanle ɛhye dole ɛkɛ ne dɛbadɛbaNa ɔbɔle ye nolo ɔvi tete ne a? Asoo tɛ medame Gyihova ɔ? Ɛye me a Nyamenle gyɛne biala ɛnle ɛkɛ;Tenlene Nyamenle nee Ngoanedievolɛ,+ ɛye me a awie bieko ɛnle ɛkɛ.+ 22 Azɛlɛ ye amuala, bɛrɛla me ɛkɛ na bɛnyia ngoane,+Ɔluakɛ medame a mele Nyamenle a, na awie bieko ɛnle ɛkɛ.+ 23 Meva me nwo meha ndane;Edwɛkɛ ɛvi me nloa anu wɔ tenleneyɛlɛ nuNa menrɛhwe menrɛzia:+ Egyakɛ kpɔkɛ biala bahoto me,Ɛtafinlimalɛ biala baha ndane kɛ ɔbali nɔhalɛ+ 24 Na yeaha kɛ, ‘Nɔhalɛ nu, Gyihova anu a nɔhalɛ tenleneyɛlɛ nee anwosesebɛ wɔ a. Menli kɔsɔɔti mɔɔ ɛva ɔ nwo ɛya la bava anyiemgba ara ɔ nyunlu. 25 Gyihova anu a bɛbabua Yizilayɛ abozoamra kɔsɔɔti benle a,+Na bɛbava ye bɛadu bɛ nwo.’”\n^ Anzɛɛ “Ahenle mɔɔ nwonle ye la.”\n^ Anzɛɛ “su kpolera.”\n^ Anzɛɛ ɔkola ɔkile, “Anzɛɛ ɔwɔ kɛ ndɛtɛlɛ ne ka kɛ: ‘Wɔ gyima ne ɛnlɛ ɛsalɛ’?”\n^ Anzɛɛ “Duzu a ɛlɛmaa wɔade awolɛ nyane a?”\n^ Hibulu aneɛ nu, “nuhua ɛlɔne ne”\n^ Anzɛɛ ɔkola ɔkile, “gyimayɛvoma.”\n^ Anzɛɛ ɔkola ɔkile, “gualilɛma.”\n^ Anzɛɛ ɔkola ɔkile, “yeambɔ kɛ ɔla ɛkɛ mgbane.”


Mrɛlɛbulɛ 31 | Yintanɛte Zo Baebolo | Ewiade Fofolɛ Ngilebɛbo\nBELEMGBUNLI LƐMUWƐLE EDWƐKƐ (1-31)\nNwane a kɛnyia yelɛ kpalɛ a? (10)\nƆbɔ mɔdenle yɛɛ ɔyɛ gyima ɛsesebɛ (17)\nNyeleyɛlɛ wɔ ɔ tafinlima azo (26)\nNgakula nee kunli ye ye ayɛlɛ (28)\nKɛnlɛma yɛɛ anwofɛlɛko bapɛ nu (30)\n31 Belemgbunli Lɛmuwɛle edwɛkɛ, nrɛlaleɛ mɔɔ anwo hyia mɔɔ ye mame vale hilehilele ye la ɛne:+ 2 O me ra, duzu a menga mengile wɔ a,O me kunlu ralɛ, duzu edwɛkɛ ɔ,O me ɛwɔkɛbɔlɛ ralɛ, duzu edwɛkɛ bɔbɔ a menga a?+ 3 Mmafa wɔ anwosesebɛ ɛmaa mraalɛ,+Mmafa ndenle mɔɔ sɛkye arelemgbunli la azo.+ 4 O Lɛmuwɛle, ɔnfɛta arelemgbunli,Ɔnfɛta arelemgbunli kɛ bɛbanlo nwanyeƆnfɛta tumivolɛma kɛ bɛbabiza kɛ, “Me nwanye ne wɔ ni?”+ 5 Amaa bɛanno na bɛ rɛle avi mɛla mɔɔ bɛli bɛdo ɛkɛ ne laNa bɛazɛkye koahweabanema edwɛkɛ. 6 Fa nza ɛsesebɛ maa bɛdabɛ mɔɔ bɛkpondɛ bawu la+Yɛɛ nwanye maa bɛdabɛ mɔɔ bɛlɛdi* nyane la.+ 7 Maa bɛnlo na bɛ rɛle ɛvi bɛ ehyia;Mmamaa bɛkakye bɛ ngyegyelɛ bieko. 8 Tendɛ maa mɔɔ ɛnze tendɛ* la;Di bɛdabɛ mɔɔ bɛkpondɛ bawu la kɔsɔɔti edwɛkɛ maa bɛ.+ 9 Tendɛ na bua ndɛne tenlene nu;Di koahweabanema nee ehyiavolɛma edwɛkɛ maa bɛ.+ א [Aleph] 10 Yelɛ kpalɛ, nwane a kɛnyia ye a?+ Ɔsonle bolɛ ɔtɛla ezukoa awolɛ ngɔkɔlɛ.* ב [Beth] 11 Ɔ hu fi ye ahonle nu fa ɔ nwo to ɔ nwo zo,Na ɔlɛ debie biala mɔɔ ɔhyia nwolɛ la. ג [Gimel] 12 Wɔ ye ngoane mekɛ kɔsɔɔti anu,Ɔfa kpalɛ ɔtua ɔ hu kakɛ, ɔnyɛ ye ɛtane. ד [Daleth] 13 Ɔkpondɛ mboane enrinli nee lenen;Ɔ nye die kɛ ɔbava ɔ sa yeayɛ gyima.+ ה [He] 14 Ɔle kɛ gualilɛnli meli,+Ɔ nee ye aleɛ vi moamoa ba. ו [Waw] 15 Mɔɔ aleɛ ɛtɛkyenle la, ɛnee yedwazo,Ɔfa aleɛ ɔmaa ye sua nu amraNa ɔfa ye sonvolɛ mraalɛ ɛdeɛ ɔmaa bɛ.+ ז [Zayin] 16 Ɔfa ye adwenle ɔsie azɛlɛ zo na ɔtɔ;Ɔfa ɔdaye ye anwosesebɛ* ɔyɛ vanye egyinli. ח [Heth] 17 Ɔsiezie ɔ nwo ɔmaa gyima ɛsesebɛyɛlɛ,+Yɛɛ ɔmia ɔ sa nu. ט [Teth] 18 Ɔnwu kɛ nvasoɛ wɔ ye gualilɛ zo;Ye kɛnlaneɛ ɛnnu nɔɔzo. י [Yod] 19 Ɔfa ɔ sa ɔsɔ baka mɔɔ bɛbɛka asawa wɔ nwo la anu,Yɛɛ ɔfa ɔ sa mrɛlɛsɛka ɔsɔ baka mɔɔ bɛfa bɛnwo ɛdanlɛ la anu.+ כ [Kaph] 20 Ɔ sa dwu koahweabanema anwo zo,Yɛɛ ɔbuke ɔ sa nu ɔmaa ehyiavolɛma.+ ל [Lamed] 21 Saa ezukɔtweaba ɛlɛtɔ a ɔndwenle ye sua nu amra anwo,Ɔluakɛ ye sua nu amra amuala wulowula ɛyɛlɛ adɛladeɛ.* מ [Mem] 22 Ɔdaye mumua ne ɔnwo ninyɛne ɔkeda ye ɛkpa zo. Ye adɛladeɛ le lenen nee mboane enrinli buluwu nee kɔkɔlɛ afonla. נ [Nun] 23 Bɛze ɔ hu kpalɛ wɔ suakpole ne nlenkɛ mgbole ne mɔ anloa,+Ɛleka mɔɔ ɔtɛnla wɔ azɛlɛ ne azo mgbanyima avinli la. ס [Samekh] 24 Ɔnwo lenen adɛladeɛ* na ɔtɔne bɛYɛɛ ɔfa bɛlɛte ɔmaa gualilɛma. ע [Ayin] 25 Yeheda anwosesebɛ nee anyunlunyia,Yɛɛ ɔfa anwodozo ɔnea mɔɔ bara kenle bie la ade.* פ [Pe] 26 Ɔbuke ɔ nloa nrɛlɛbɛ nu;+Nyeleyɛlɛ mɛla* wɔ ɔ tafinlima azo. צ [Tsade] 27 Ɔnea ye sua nu amra gyimayɛlɛ zo,Yɛɛ ɔnli mgbovonle aleɛ.+ ק [Qoph] 28 Ɔ mra dwazo na bɛfɛlɛ ye anyelielɛ;Ɔ hu dwazo na ɔye ye ayɛlɛ. ר [Resh] 29 Mraalɛ mgbalɛ dɔɔnwo wɔ ɛkɛ,Noko wɔmɔ—ɛtɛla bɛ muala. ש [Shin] 30 Kɛnlɛma le mɛlɛbɛla, yɛɛ anwofɛlɛko bapɛ nu,*+Noko raalɛ mɔɔ sulo Gyihova la, bɛbaye ye ayɛlɛ.+ ת [Taw] 31 Bɛva mɔɔ ɔyɛ la anwo ahatualɛ bɛmaa ye,*+Na bɛmaa ye gyima ne mɔ ɛye ye ayɛlɛ wɔ suakpole ne nlenkɛ mgbole ne mɔ anloa.+\n^ Anzɛɛ “bɛ ɛkɛla ɛlɛdi.”\n^ Anzɛɛ “sonla mɔɔ le mumule.”\n^ Anzɛɛ “ɔdaye ye ezukoa.” Hibulu aneɛ nu, “ma mɔɔ vi ɔ sa nu la.”\n^ Hibulu aneɛ nu, “adɛladeɛ nwiɔ nwiɔ.”\n^ Anzɛɛ “adɛladeɛ mɔɔ bɛwula bɛ wɔ adɛladeɛ bo la.”\n^ Anzɛɛ “ɔsele mɔɔ bara kenle bie la.”\n^ Anzɛɛ “Ɛlɔlɛ ngilehilelɛ; Ɛlɔlɛ kpundii mɛla ne.”\n^ Anzɛɛ “le debie mgbane.”\n^ Hibulu aneɛ nu, “Bɛva ɔ sa anloa ma ne bie bɛmaa ye.”


Gyisɛse Ngapezo: Anwongyelelɛ Kpole Ne & Awieleɛ Mekɛ ne, Mekɛ Boni? | Debiezukoalɛ\n“Ka debie mɔɔ bazi ahile kɛ wɔ ɛralɛ ne ɛdwu na ewiade ɛhye ɛlɛba awieleɛ la kile yɛ?”—MAT. 24:3.\nKɛzi Gyisɛse ngapezo ne mɔɔ fane anwongyelelɛ kpole ne anwo mɔɔ ɔbara nu fane nwiɔ la zɔho bɛ nwo ɛ?\nKɛzi mboane ne nee mbɔnkye ne anwo ɛrɛlɛ ne ka adwenle mɔɔ yɛlɛ ye wɔ edwɛkɛhanlɛ gyima ne anwo la ɛ?\nGyisɛse ɛralɛ ne boni a ɔhanle nwolɛ edwɛkɛ wɔ Mateyu ati 24 nee 25 a?\n1. Duzu a ɛnee ɛzoanvolɛma ne kpondɛ kɛ bɛnwu ye mɔɔ yɛdayɛ noko yɛkpondɛ kɛ yɛnwu ye a?\nƐNEE Gyisɛse gyima wɔ azɛlɛ ye azo ɛlɛba ye awieleɛ na ye ɛdoavolɛma kpondɛ kɛ bɛnwu mɔɔ ɔbazi kenlebie la. Yemɔti, mɔɔ ɛnee ye ewule mekɛ ɛlɛbikye la, ye ɛzoanvolɛma ne nna bizale ye kɛ: “Ka mekɛ mɔɔ ɛhye mɔ kɛzi la kile yɛ, na ka debie mɔɔ bazi ahile kɛ wɔ ɛralɛ ne ɛdwu na ewiade ɛhye ɛlɛba awieleɛ la kile yɛ?” (Mat. 24:3; Maake 13:3) Gyisɛse ngapezo ne mɔɔ wɔ Mateyu ati 24 nee 25 la bua bɛ kpuyia ne. Ɔhanle ninyɛne dɔɔnwo mɔɔ anwo hyia la anwo edwɛkɛ wɔ ngapezo zɔhane anu. Ye edwɛkɛ ne fane yɛ nwo ɔluakɛ yɛdayɛ noko yɛkpondɛ kɛ yɛnwu mɔɔ ɔbazi kenlebie la.\n2. (a) Duzu anwo nɔhalɛ ndelebɛbo a yɛva ɛvolɛ dɔɔnwo yɛkpondɛ a? (b) Kpuyia nsa boni mɔ a yɛbazuzu nwo a?\n2 Gyihova azonvolɛ ɛva asɔneyɛlɛ nee mekɛ tendenle ɛzukoa Gyisɛse ngapezo ne mɔɔ fane awieleɛ mekɛ ne anwo la. Bɛbɔ mɔdenle kɛ bɛbanyia mekɛ mɔɔ Gyisɛse edwɛkɛ ne bara nu la anwo nɔhalɛ ndelebɛbo. Bɛmaa yɛzuzu “mekɛ” nsa bie anwo yɛva yɛhilehile nzenzaleɛ mɔɔ yɛyɛ ye wɔ yɛ ndelebɛbo bie mɔ anwo la anu. Mekɛ boni a ‘anwongyelelɛ kpole ne’ babɔ ɔ bo a? Mekɛ boni a Gyisɛse babua menli ndɛne kɛ bɛle “mboane” anzɛɛ “mbɔnkye” a? Mekɛ boni a Gyisɛse ‘bara’ a?—Mat. 24:21; 25:31-33.\nMEKƐ BONI A ANWONGYELELƐ KPOLE NE BABƆ Ɔ BO A?\n3. Ɛnee kɛzi yɛte anwongyelelɛ kpole ne abo ɛ?\n3 Dɛba ne, ɛnee yɛdwenle kɛ anwongyelelɛ kpole ne bɔle ɔ bo wɔ 1914 wɔ Ewiade Konle I anu na Gyihova “[pɛle] mekɛ ne azo” wɔ mekɛ mɔɔ konle ne rale awieleɛ wɔ 1918 amaa mɔhama ne anyia adenle abɔ edwɛkpa ne nolo ahile aleɛabo amra amuala la. (Mat. 24:21, 22) Na saa bɛwie edwɛkɛhanlɛ gyima ne a, bɛbazɛkye Seetan ewiade ne. Yemɔti, yɛzuzule kɛ anwongyelelɛ kpole ne le afoa nsa: Ɔbabɔ ɔ bo (1914-1918), bɛbapɛ zo (ɔvi 1918 mɔɔ kɔ la), na ɔbahɔ ye awieleɛ wɔ Amagɛdɔn.\n4. Nwunu boni a ɛmaa yɛde Gyisɛse ngapezo ne mɔɔ fane awieleɛ mekɛ ne anwo la abo kpalɛ a?\n4 Noko, ɔlua Gyisɛse ngapezo ne anu neɛnleanu bieko mɔɔ yɛyɛ la ati, yɛnwu kɛ Gyisɛse awieleɛ mekɛ ne anwo ngapezo ne foa bie bara nu fane nwiɔ. (Mat. 24:4-22) Ɔlumuale ɔrale nu wɔ ɛvoya ne mɔɔ lumua Y.M. la anu wɔ Dwudiya, na ɔbara nu bieko wɔ mekɛ ɛhye anu wɔ ewiade amuala. Nwunu ɛhye ɛmaa yɛyɛ nzenzaleɛ wɔ yɛ ndelebɛbo bie mɔ anu. *\n5. (a) Duzu a bɔle ɔ bo wɔ 1914 a? (b) Ɛvolɛ boni anu a nyanedelɛ mɔɔ ɔle kɛ ɛhye la bie zile wɔ ɛvoya ne mɔɔ lumua Y.M. la anu a?\n5 Eza yɛnwunle kɛ anwongyelelɛ kpole ne foa mɔɔ lumua la ambɔ ɔ bo 1914. Kɛmɔti ɛ? Ɔboalekɛ Baebolo ngapezo ne anga kɛ konle a bava anwongyelelɛ kpole ne ara a, emomu, ɔhanle kɛ saa bɛteta adalɛ ɛzonlenlɛ a. Ɛhye ati, ninyɛne mɔɔ sisile 1914 la, ɛnle anwongyelelɛ kpole ne mɔlebɛbo, ɔle “awolɛ nyane ɛdelɛ bo ɛbɔlɛ.” (Mat. 24:8) “Awolɛ nyane” ɛhye le kɛ mɔɔ ɔzile Gyɛlusalɛm nee Dwudiya wɔ 33 Y.M. kɔdwu 66 Y.M. la.\n6. Kɛ ɔkɛyɛ na yɛanwu kɛ anwongyelelɛ kpole ne ɛbɔ ɔ bo ɛ?\n6 Kɛ ɔkɛyɛ na yɛanwu kɛ anwongyelelɛ kpole ne ɛbɔ ɔ bo ɛ? Gyisɛse hanle kɛ: “Saa bɛnwu ‘Munzudeɛ ne mɔɔ bɔ maanle’, mɔɔ Nyamenle kpɔmanvolɛ Daneɛle hanle nwolɛ edwɛkɛ la kɛ ɔgyi ɛleka nwuanzanwuanza ne a, (Kengavolɛ, te ɛhye abo!) ɛnee bɛdabɛ mɔɔ bɛwɔ Dwudiya la ɛnriandi ɛhɔ awoka ne mɔ azo.” (Mat. 24:15, 16) Edwɛkɛ “ɔgyi ɛleka nwuanzanwuanza ne” lumuale rale nu wɔ 66 Y.M., wɔ mekɛ mɔɔ Wulomu sogyama (“Munzudeɛ ne”) tetale Gyɛlusalɛm nee ye ɛzonlenlɛ sua ne (mɔɔ ɛnee le ɛleka nwuanzanwuanza wɔ Dwuuma anye zo la). Edwɛkɛ “ɔgyi” bara nu kpole wɔ mekɛ mɔɔ Maamgbole Koyɛlɛ Eku ne (ɛnɛ mekɛ ye “Munzudeɛ ne”) bateta Keleseɛnemaanle (mɔɔ ɔle nwuanzanwuanza wɔ adalɛ Keleseɛnema anye zo) nee Babelɔn Kpole ne foa mɔɔ ɛha la. Ɛtetalɛ ɛhye anwo edwɛkɛ wɔ Yekile 17:16-18. Ɛhye a babɔ anwongyelelɛ kpole ne abo a.\n7. (a) Kɛzi ‘sonla hale’ wɔ ɛvoya ne mɔɔ lumua la anu ɛ? (b) Duzu a yɛ nye la kɛ ɔbazi kenlebie a?\n7 Eza Gyisɛse hanle kɛ: “[Bɛbapɛ] mekɛ ne azo.” Edwɛkɛ ɛhye lumuale rale nu wɔ mekɛ mɔɔ Wulomu sogyama ne ‘pɛle’ bɛ ɛtetalɛ ne azo wɔ ɛvolɛ 66 Y.M. la. Keleseɛnema mɔɔ bɛkpokpa bɛ mɔɔ bɛwɔ Gyɛlusalɛm nee Dwudiya la nriandile amaa ‘sonla aha’ anzɛɛ bɛalie bɛ ngoane. (Bɛgenga Mateyu 24:22; Mal. 3:17) Yemɔti, duzu a yɛ nye la kɛ ɔbazi wɔ anwongyelelɛ kpole ne mɔɔ ɛlɛba la anu a? Gyihova ‘bapɛ’ ɛtetalɛ ne mɔɔ Maamgbole Koyɛlɛ Eku ne bava ara adalɛ ɛzonlenlɛ zo la azo, ɔnrɛmaa bɛnrɛzɛkye nɔhalɛ ɛzonlenlɛ bɛnrɛboka adalɛ ɛzonlenlɛ nwo. Ɛhye bamaa Nyamenle menli ne aha.\n8. (a) Saa anwongyelelɛ kpole ne foa mɔɔ lumua la pɛ nu a, ninyɛne boni mɔ a basisi a? (b) Ɔda ali kɛ mekɛ boni anu a 144,000 ne mɔɔ li awieleɛ la banyia ye anwuma ahatualɛ ne a? (Nea awieleɛdwɛkɛ ne.)\n8 Saa anwongyelelɛ kpole ne foa mɔɔ lumua la pɛ nu a duzu a bazi a? Gyisɛse edwɛkɛ ne kile kɛ mekɛ bie bapɛ nu kolaa na Amagɛdɔn ne abɔ ɔ bo. Duzu a basisi mekɛ zɔhane a? Mualɛ ne wɔ Yizikeɛle 38:14-16 nee Mateyu 24:29-31. (Bɛgenga.) (Nea awieleɛdwɛkɛ 2.) Yemɔ anzi, Amagɛdɔn ne mɔɔ ɔbava anwongyelelɛ kpole ne yeara ye awieleɛ na ɔle kɛ Gyɛlusalɛm ɛzɛkyelɛ ne mɔɔ ɔrale 70 Y.M. la, baye ɔ ti. (Mal. 4:1) Amagɛdɔn konle ne mɔɔ ɔbava anwongyelelɛ kpole ne yeara ye awieleɛ la bayɛ ngakyile, ɔluakɛ “sumunli kɛ ewiade bɔle ɔ bo dedee mɔɔ yeradwu ɛnɛ la, bie ɛtɛsile ɛlɛ.” (Mat. 24:21) Ɔpɛ nu a, Kelaese Ɛvolɛ Apenle Tumililɛ ne babɔ ɔ bo.\n9. Kɛzi Gyisɛse ngapezo ne mɔɔ fane anwongyelelɛ kpole ne anwo la ka yɛ ɛ?\n9 Anwongyelelɛ kpole ne anwo ngapezo ɛhye maa yɛ anwosesebɛ. Kɛmɔti ɛ? Ɔluakɛ ɔmaa yɛnyia anwodozo kɛ, ɔnva nwo ngyegyelɛ biala mɔɔ yɛbahɔ nu la, Gyihova menli, kɛ ekpunli la, baho adɔ zo. (Yek. 7:9, 14) Mɔɔ ɔhyia kpalɛ la, yɛ nye die, ɔboalekɛ wɔ Amagɛdɔn ne anu, Gyihova bamaa bɛanwu kɛ ye tumililɛ fɛta na yeade ye duma nwuanzanwuanza ne anwo.—Edw. 83:18; Yiz. 38:23.\nMEKƐ BONI A GYISƐSE BABUA MENLI NDƐNE KƐ BƐLE MBOANE ANZƐƐ MBƆNKYE Ɛ?\n10. Ndelebɛbo boni a ɛnee yɛlɛ ye wɔ mekɛ mɔɔ bɛbabua menli ndɛne kɛ bɛle mboane anzɛɛ mbɔnkye la anwo a?\n10 Akee bɛmaa yɛzuzu mekɛ mɔɔ bɛbabua menli ndɛne kɛ bɛle mboane anzɛɛ mbɔnkye kɛmɔ Gyisɛse hanle nwolɛ edwɛkɛ wɔ ye ɛrɛlɛ ne anu la noko anwo. (Mat. 25:31-46) Mekɛ bie, ɛnee yɛsuzu kɛ mboane ne anzɛɛ mbɔnkye ne ndɛnebualɛ ne bahɔ zo wɔ awieleɛ mekɛ ne kɔsɔɔti anu, ɔvi 1914 mɔɔ ɔba la. Yɛhanle kɛ bɛdabɛ mɔɔ bɛndie Belemgbunlililɛ edwɛkɛ ne mɔɔ bɛbawu kolaa na anwongyelelɛ kpole ne abɔ ɔ bo la le mbɔnkye—bɛnrɛnyia ewudwazo.\n11. Kɛmɔti a Gyisɛse ɛnrɛhola ɛnrɛbɔ ɔ bo ɛnrɛbua menli ndɛne kɛ bɛle mboane anzɛɛ mbɔnkye wɔ 1914 ɛ?\n11 Wɔ 1995 ne anu, Ɛzinzalɛ Arane bie hilehilele edwɛkɛ ne mɔɔ wɔ Mateyu 25:31 la anu bieko, ɔse: “Mekɛ mɔɔ medame Sonla Ra, menwɔra kɛ Belemgbunli, mɔɔ ɛnee me soanvolɛma ne amuala wɔ me nwo ɛkɛ ne la, mebadɛnla me anyunlunyia belemgbunli ebia ne anu.” Bɛnwunle kɛ Gyisɛse rayɛle Nyamenle Belemgbunlililɛ ne azo Belemgbunli wɔ 1914, noko yeandɛnla ye “anyunlunyia belemgbunli ebia ne anu” kɛ “aleɛabo amra amuala” Ndɛnebuavolɛ. (Mat. 25:32; fa to Daneɛle 7:13 anwo.) Noko, mboane ne nee mbɔnkye ne anwo ɛrɛlɛ ne maa ɔda ali kɛ Gyisɛse bayɛ Ndɛnebuavolɛ. (Bɛgenga Mateyu 25:31-34, 41, 46.) Kɛmɔ Gyisɛse ambɔ ye gyima bo kɛ aleɛabo amra amuala Ndɛnebuavolɛ wɔ 1914 la ati, ɔnrɛhola ɔnrɛbua menli ndɛne kɛ bɛle mboane anzɛɛ mbɔnkye ɔvi zɔhane ɛvolɛ ne. * Yemɔti, mekɛ boni a Gyisɛse babɔ ye ndɛnebualɛ ne abo a?\n12. (a) Mekɛ boni a Gyisɛse babɔ ɔ bo ayɛ gyima kɛ aleɛabo amra amuala Ndɛnebuavolɛ a? (b) Ninyɛne mɔɔ ɔbasisi la boni a bɛha nwolɛ edwɛkɛ wɔ Mateyu 24:30, 31 nee Mateyu 25:31-33, 46 a?\n12 Gyisɛse ngapezo ne mɔɔ fane awieleɛ mekɛ ne anwo la maa yɛnwu kɛ saa bɛsɛkye adalɛ ɛzonlenlɛ a, ɔbabɔ ɔ bo yeayɛ gyima kɛ aleɛabo amra amuala Ndɛnebuavolɛ. Kɛmɔ yɛhanle ye wɔ ɛdendɛkpunli 8 ne anu la, ninyɛne mɔɔ ɔbasisi la bie mɔ wɔ Mateyu 24:30, 31. Saa ɛkenga ɛkɛ ne a, ɛbanwu kɛ Gyisɛse hanle ninyɛne mɔɔ ɔhanle ye wɔ ye ɛrɛlɛ ne mɔɔ fane mboane ne nee mbɔnkye ne anwo la bie mɔ anwo edwɛkɛ wɔ ɛkɛ. Kɛ neazo la, sonla Ra ne bara anyunlunyia nu mɔɔ ye soanvolɛma ne wɔ ɔ nwo ɛkɛ a; ɔbaboɔboa aleɛabo amra amuala anloa; bɛdabɛ mɔɔ bɛbabu bɛ kɛ bɛle mboane la “[bɛamaa] bɛ nye zo” ɔluakɛ bɛbanyia “ngoane mɔɔ ɛnlɛ awieleɛ.” * Bɛdabɛ mɔɔ bɛbabu bɛ kɛ bɛle mbɔnkye la “bali nyane” ɔluakɛ bɛbadea bɛ “ndeanlɛ mɔɔ ɛnlɛ awieleɛ.”—Mat. 25:31-33, 46.\n13. (a) Mekɛ boni a Gyisɛse babua menli ndɛne kɛ bɛle mboane anzɛɛ mbɔnkye ɛ? (b) Kɛzi ndelebɛbo ɛhye ka adwenle mɔɔ yɛlɛ ye wɔ yɛ ɛzonlenlɛ gyima ne anwo la ɛ?\n13 Ɛhye ati, duzu a yɛbahola yɛaha a? Gyisɛse babua aleɛabo amra amuala ndɛne kɛ bɛle mboane anzɛɛ mbɔnkye wɔ mekɛ mɔɔ ɔbara wɔ anwongyelelɛ kpole ne anu la. Ɔbadea mbɔnkye ne mɔ “ndeanlɛ mɔɔ ɛnlɛ awieleɛ” la wɔ Amagɛdɔn, anwongyelelɛ kpole ne awieleɛ. Kɛzi ndelebɛbo ɛhye ka adwenle mɔɔ yɛlɛ ye wɔ yɛ ɛzonlenlɛ gyima ne anwo la ɛ? Ɔmaa yɛnwu kɛzi yɛ edwɛkɛhanlɛ gyima ne anwo hyia la. Kɛkala mɔɔ anwongyelelɛ kpole ne ɛtɛbɔle ɔ bo la, menli lɛ adenle kakyi bɛ adwenle bɛfa anuhɔlɛ ɛdenraa ne “mɔɔ kɔ ngoane mɔɔ ɛnlɛ awieleɛ la” anu. (Mat. 7:13, 14) Nɔhalɛ, menli bahola ala mboane anzɛɛ mbɔnkye subane ali. Noko, ɔwɔ kɛ yɛkakye kɛ anwongyelelɛ kpole ne anu a bɛbabua menli ndɛne kɛ bɛle mboane anzɛɛ mbɔnkye a. Zɔhane ati, ɔwɔ kɛ yɛbɔ mɔdenle yɛka Belemgbunlililɛ edwɛkɛ ne yɛkile menli dodo biala mɔɔ yɛbahola la.\nMenli lɛ adenle kakyi bɛ adwenle kolaa na anwongyelelɛ kpole ne abɔ ɔ bo (Nea ɛdendɛkpunli 13)\nMEKƐ BONI A GYISƐSE BARA A?\n14, 15. Ngɛlɛlera nna boni mɔ a twe adwenle kɔ Kelaese ɛralɛ ne mɔɔ ɔbara kenlebie kɛ Ndɛnebuavolɛ la azo a?\n14 Asoo Gyisɛse ngapezo ne mɔɔ yɛzuzu nwo bieko la maa yɛnwu kɛ ɔwɔ kɛ yɛyɛ nzenzaleɛ wɔ ndelebɛbo mɔɔ yɛlɛ ye wɔ mekɛ mɔɔ ninyɛne gyɛne mɔɔ anwo hyia basisi la noko anu ɔ? Ngapezo mumua ne bua kpuyia ɛhye. Bɛmaa yɛnlea.\n15 Wɔ Gyisɛse ngapezo ne mɔɔ wɔ Mateyu 24:29–25:46 la anu, ɔhwenle adwenle ɔhɔle ninyɛne mɔɔ basisi awieleɛ mekɛ ɛhye nee anwongyelelɛ kpole ne mɔɔ ɛlɛba anu la azo titile. Wɔ ɛkɛ ne, Gyisɛse hanle ye ‘ɛralɛ’ ne anwo edwɛkɛ fane mɔtwɛ. * Mɔɔ fane anwongyelelɛ kpole ne anwo la, ɔhanle kɛ: ‘Bɛkɛnwu medame Sonla Ra kɛ melua amungu nu melɛba.’ “Bɛnze kenle mɔɔ bɛ Awulae ne kɛra la.” “Medame Sonla Ra, mebara mekɛ mɔɔ bɛ nye ɛnla la.” Na wɔ ye mboane ne nee mbɔnkye ne anwo ɛrɛlɛ ne anu, ɔhanle kɛ: ‘Bɛkɛnwu medame Sonla Ra kɛ melɛ anyunlunyia kpole melɛba.’ (Mat. 24:30, 42, 44; 25:31) Ngɛlɛlera nna ɛhye mɔ amuala fane Kelaese ɛralɛ ne mɔɔ ɔbara kenlebie kɛ Ndɛnebuavolɛ la anwo. Nienwu a yɛnwu ngɛlɛlera nna ne mɔɔ ɛha la wɔ Gyisɛse ngapezo ne anu a?\n16. Ngɛlɛlera boni bieko a ka Gyisɛse ɛralɛ ne anwo edwɛkɛ a?\n16 Gyisɛse hanle ye wɔ sonvolɛ nɔhavo mɔɔ ze nrɛlɛbɛ la anwo kɛ: ‘Na ɔ menle ne bato ye kɛ ɔlɛyɛ ye zɔhane a, ɛhye le nyilalɛ kpole maa ye.’ Wɔ mbɛlɛra ne mɔ anwo ɛrɛlɛ ne anu, Gyisɛse hanle kɛ: “Na mɔɔ bɛhɔle la yɛɛ atɔfolɛ nrenya ne rale a.” Gyisɛse hanle ye wɔ nzunza ne anwo ɛrɛlɛ ne anu kɛ: “Ɔhyɛle kpalɛ na bɛ menle ne ara.” Wɔ ɛrɛlɛ ko ne ala anu, bɛ menle ne hanle kɛ: ‘Anrɛɛ mera la, meahɔlie me ezukoa ɔ nli ne nee nvasoɛ ne amuala.’ (Mat. 24:46; 25:10, 19, 27) Gyisɛse ɛralɛ nna ɛhye mɔ fane mekɛ boni anwo?\n17. Duzu a yɛhanle ye wɔ Gyisɛse ɛralɛ ne mɔɔ ɔwɔ Mateyu 24:46 la anwo a?\n17 Yɛhanle ye wɔ yɛ mbuluku ne mɔ anu kɛ ngɛlɛlera nna ɛhye mɔ fane Gyisɛse ɛralɛ ne mɔɔ ɔrale 1918 la anwo. Maa yɛva Gyisɛse edwɛkɛ ne mɔɔ ɔfane “sonvolɛ nɔhavo mɔɔ ze nrɛlɛbɛ” anwo la kɛ neazo. (Bɛgenga Mateyu 24:45-47.) Yɛdele ɔ bo kɛ ye ‘ɛralɛ’ ne mɔɔ ɔwɔ ngyɛnu 46 la fane mekɛ mɔɔ Gyisɛse ranleɛnleanle menli mɔɔ bɛkpokpa bɛ sunsum nu gyinlabelɛ nu wɔ 1918 la anwo, na wɔ 1919 ne, bɛmanle sonvolɛ ne nleanle ɔ Menle ne agya ninyɛne ne mɔ amuala azo. (Mal. 3:1) Noko, Gyisɛse ngapezo ne mɔɔ yɛzuzu nwolɛ bieko la ɛmaa yɛnwu kɛ ɔwɔ kɛ yɛyɛ nzenzaleɛ wɔ ndelebɛbo mɔɔ yɛlɛ ye wɔ mekɛ mɔɔ Gyisɛse ngapezo ne anu ninyɛne bie mɔ bara nu la anwo. Duzu ati ɔ?\n18. Duzu a Gyisɛse ngapezo ne mɔɔ yɛzuzu nwo la kɔsɔɔti ɛmaa yɛnwu ye wɔ ye ɛralɛ ne anwo a?\n18 Ngyehyɛnu ne mɔ mɔɔ li Mateyu 24:46 anyunlu la, maa yɛnwu kɛ Gyisɛse ‘ɛralɛ’ ɛhye fane mekɛ mɔɔ ɔbarabua ndɛne wɔ anwongyelelɛ kpole ne anu la anwo. (Mat. 24:30, 42, 44) Bieko, kɛmɔ yɛnwunle ye wɔ ɛdendɛkpunli 12 ne la, Gyisɛse ‘ɛralɛ’ ne mɔɔ wɔ Mateyu 25:31 la fane ndɛnebualɛ mekɛ ne mɔɔ ɔbara kenlebie la anwo. Yemɔti, ndelebɛbo wɔ nu kɛ yɛbaha kɛ Gyisɛse ɛralɛ ne mɔɔ ɔbamaa sonvolɛ nɔhavo mɔɔ ze nrɛlɛbɛ anlea ye agya ninyɛne ne mɔ amuala azo mɔɔ wɔ Mateyu 24:46, 47 la noko bayɛ kenlebie, wɔ anwongyelelɛ kpole ne anu. * Nɔhalɛ nu, Gyisɛse ngapezo ne mɔɔ yɛzuzu nwo la kɔsɔɔti ɛmaa yɛnwu kɛ ye ɛralɛ mɔtwɛ ne amuala fane ye kenlebie ɛralɛ ne mɔɔ ɔbarabua ndɛne wɔ anwongyelelɛ kpole ne anu la anwo.\n19. Nzenzaleɛ boni mɔ a yɛyɛ ye wɔ yɛ ndelebɛbo bie mɔ anu a, na kpuyia boni mɔ a yɛbabua ye wɔ edwɛkɛ mɔɔ doɔdoa zo la anu a?\n19 Duzu a yɛzukoa a? Yɛbizale kpuyia wɔ “mekɛ” nsa bie anwo wɔ edwɛkɛ ɛhye mɔlebɛbo. Yɛlumuale yɛnwunle kɛ anwongyelelɛ kpole ne ambɔ ɔ bo wɔ 1914, na emomu, ɔbabɔ ɔ bo mekɛ mɔɔ Maamgbole Koyɛlɛ Eku ne bateta Babelɔn Kpole ne la. Akee yɛzuzule deɛmɔti Gyisɛse ndɛnebualɛ ne mɔɔ fane mboane ne nee mbɔnkye ne anwo ambɔ ɔ bo 1914, na emomu, wɔ anwongyelelɛ kpole ne anu la anwo. Awieleɛ bɔkɔɔ ne, yɛnwunle deɛmɔti yɛka kɛ tɛ 1919 a Gyisɛse kpale sonvolɛ nɔhavo ne kɛ ɔnlea ye agya ninyɛne ne mɔ amuala azo, na emomu, anwongyelelɛ kpole ne anu la. Ɛhye ati, “mekɛ” nsa ne mɔɔ yɛhanle nwolɛ edwɛkɛ la amuala fane anwongyelelɛ kpole ne mɔɔ ɔbara kenlebie la anwo. Kɛzi nzenzaleɛ ɛhye ka ndelebɛbo mɔɔ yɛlɛ ye wɔ sonvolɛ nɔhavo ne anwo ɛrɛlɛ ne anwo la ɛ? Bieko, kɛzi ɔka ndelebɛbo mɔɔ yɛlɛ ye wɔ Gyisɛse ndonwo, anzɛɛ mrɛlɛ mɔɔ ɛlɛba nu wɔ awieleɛ mekɛ ɛhye anu la ɛ? Yɛbabua kpuyia ɛhye mɔ mɔɔ anwo hyia la wɔ edwɛkɛ mɔɔ doɔdoa zo la anu.\n^ ɛden. 4 Ɛdendɛkpunli 4: Saa ɛkpondɛ nwolɛ edwɛkɛ dɔɔnwo a, nea February 15, 1994, The Watchtower ne, mukelɛ 8-21 yɛɛ May 1, 1999 ɛdeɛ ne, mukelɛ 8-20.\n^ ɛden. 11 Ɛdendɛkpunli 8: Ninyɛne mɔɔ bɛha nwolɛ edwɛkɛ wɔ ngyehyɛnu ɛhye mɔ anu la anu ko a le ‘Nyamenle menli ne mɔɔ yekpa nu yeye bɛ mɔɔ bɛbahuohua bɛ nloa la.’ (Mat. 24:31) Yemɔti, ɔbayɛ kɛ bɛbadwazo bɛdabɛ mɔɔ bɛkpokpa bɛ mɔɔ anwongyelelɛ kpole ne foa mɔɔ lumua bara la ɛnee bɛwɔ azɛlɛ ye azo la amuala bɛahɔ anwuma kolaa na Amagɛdɔn konle ne abɔ ɔ bo. Ɛhye le edwɛkɛ ne mɔɔ yɛhanle ye wɔ “Questions From Readers” mɔɔ wɔ August 15, 1990 The Watchtower ne mukelɛ 30 la, anwo ndelebɛbo fofolɛ.\n^ ɛden. 12 Ɛdendɛkpunli 11: Nea October 15, 1995, The Watchtower ne, mukelɛ 18-28.\n^ ɛden. 15 Ɛdendɛkpunli 12: Nea edwɛkɛ ne mɔɔ ɔ nee edwɛkɛ ɛhye le ko mɔɔ ɔwɔ Luku 21:28 la.\n^ ɛden. 18 Ɛdendɛkpunli 15: Giliki yɛkpɔkɛ er′kho·mai yɛɛ bɛhile ɔ bo “melɛba” nee “kɛra” yɛɛ mebara la.\nƐdendɛkpunli 18: Giliki edwɛkɛkpɔkɛ ne mɔɔ bɛhile ɔ bo, ɔ menle ne “bato ye” wɔ Mateyu 24:46 la, yemɔ ala a eza bɛhile ɔ bo “melɛba” nee kɛra yɛɛ mebara wɔ Mateyu 24:30, 42, 44 la.


Edwɛne 92 | Yintanɛte Zo Baebolo | Ewiade Fofolɛ Ngilebɛbo\nBɛkpogya Gyihova zo dahuu\nYe gyima ne mɔ le mgbole yɛɛ ye adwenle nu pi (5)\n‘Tenlenenli bayɛ dokoo kɛ baka’ (12)\nMrelera bahɔ zo azo ma (14)\nAyɛlɛyelɛ edwɛne. Edwɛne mɔɔ bɛto ye Ɛnwomenlelielɛ kenle. 92 Ɔle kpalɛ kɛ yɛkɛyɛ Gyihova mo+Na yɛkɛdo* ayɛlɛyelɛ edwɛne yɛkɛmaa wɔ duma ne, O Anwuma Anwumanli, 2 Kɛ yɛkɛbɔ wɔ ɛlɔlɛ kpundii+ ne nolo nwonlomɔ nuNa yɛkɛbɔ wɔ nɔhalɛlilɛ ne nolo nɔsolɛ nu, 3 Yɛava nyɛma bulu getaa nee nyɛma nsa getaa yɛaboka nwo yɛado,Yɛɛ haape mɔɔ ane yɛ fɛ la.+ 4 Ɔluakɛ, O Gyihova, wɔmaa me nye ɛlie ɔlua wɔ nyɛleɛ ne mɔ ati;Ɛ sa anloa gyima ne mɔ ati, mefa anyelielɛ meteɛdea nu. 5 O Gyihova, nea kɛzi wɔ gyima ne mɔ le mgbole a!+ Nea kɛzi wɔ adwenle nu pi a!+ 6 Sonla biala mɔɔ ɛnlɛ adwenle la ɛnze ɛhye mɔ;Yɛɛ sonla biala mɔɔ le koasea la ɛngola ɛnde ɛhye abo:+ 7 Saa amumuyɛma fifi kɛ ndileNa ɛtanevolɛma amuala kpazi a,Ɛnee bɛbazɛkye bɛ bɔkɔɔ la ati ɔ.+ 8 Noko bɛkpogya wɔ zo dahuu, O Gyihova. 9 Nɔhalɛ nu, O Gyihova, nea wɔ kpɔvolɛma mɔɔ bɛli bɛ nwo zo konim la,Nea kɛzi wɔ kpɔvolɛma abo zo babɔ a;Ɛtanevolɛma amuala babɔ asande.+ 10 Noko ɛbamaa me anwosesebɛ ayɛ kpole kɛ ɛbɔ nu ɛnlankɛ ɛdeɛ ne la;Mebava nwole kpalɛ meakpokpa me nwo.+ 11 Me nye banwu me kpɔvolɛma mɔɔ bɛli bɛ nwo zo konim la;+Me nzo bade amumuyɛma mɔɔ bɛteta me la azedɔlɛ nwo edwɛkɛ. 12 Noko tenlenenli bayɛ dokoo kɛ arɛlɛ bakaNa yeanyi yeayɛ kpole kɛ Lɛbanɔn sida baka la.+ 13 Bɛlua bɛ wɔ Gyihova awuke ne anu;Bɛyɛ dudokoo wɔ Nyamenle alienwo ɛkɛ.+ 14 Bɛyɛ mrelera* bɔbɔ a, bɛbazo ma;+Bɛbahɔ zo bɛanyia anwosesebɛ na bɛayɛ duhuduhu,+ 15 Bɛbɔ ye nolo kɛ Gyihova le tenlenenli. Ɔle me Bodane,+ na nzisi biala ɛnle ye nu.\n^ Anzɛɛ “yɛkɛbɔ.”\n^ Anzɛɛ “Bɛfi egyɛne.”


Nyamenle Duma Gyihova—Ye Belemgbunlililɛ Ne Dele Nwo Na Ɔkpogyale Ye | Nyamenle Belemgbunlililɛ\nNyamenle duma ne hyia ye menli ne kpalɛ\n1, 2. Kɛzi New World Translation ne kpogya Nyamenle duma ne ɛ?\nMENLI mɔɔ bɛkpokpa bɛ la anu ekyi mɔɔ bɛwɔ Bɛtɛle mɔɔ wɔ Brooklyn, New York la bɔle ɔ bo kɛ bɛyɛ gyima titile bie wɔ Dwɛkɛ nwonlomɔ, December 2, 1947. Ɛnee gyima ne yɛ se, noko bɛvale ɛvolɛ 12 bɛyɛle. Awieleɛ kolaa ne, bɛwiele Baebolo ne mɔɔ bɛkile ɔ bo fofolɛ la wɔ Molɛ, March 13, 1960. Siane nsa anzi, wɔ June 18, 1960, Adiema Nathan Knorr yele New World Translation of the Holy Scriptures ne amuala wɔ nyianu bie mɔɔ bɛyɛle wɔ Manchester, England la abo. Tendɛvolɛ ne manle kɛzi menli mɔɔ bɛyia ɛkɛ ne te nganeɛ la lale ali: ‘Ɛnɛ le anyelielɛ kenle maa Gyihova Alasevolɛ mɔɔ bɛwɔ ewiade la amuala!’ Nyamenle duma ne mɔɔ bɛva bɛwula ɛleka mɔɔ ɛnee ɔfinde wɔ aneɛ mɔɔ bɛlumuale bɛvale bɛhɛlɛle Baebolo ne la maa ngilebɛbo fofolɛ ɛhye yɛ anyelielɛ na ɔyɛ ngakyile kolaa.\nBɛyele New World Translation of the Christian Greek Scriptures wɔ 1950 Theocracy’s Increase Nyianu ne abo (Bɛne zo: Yankee Stadium, New York City; Fema zo: Ghana)\n2 Bɛye Nyamenle duma bɛvi Baebolo dɔɔnwo mɔɔ bɛhile ɔ bo la anu. Noko Gyihova nɔhalɛ azonvolɛ honle tiale kpɔkɛ mɔɔ Seetan ɛbɔ kɛ ɔye Nyamenle duma yeavi menli adwenle nu la. New World Translation ne mɔɔ bɛyele ye kenle zɔhane la mukenye ne hanle kɛ: “Debie titile mɔɔ wɔ ngilebɛbo ɛhye anu la a le Nyamenle duma ne mɔɔ bɛva bɛwula nu bieko wɔ ɛleka mɔɔ fɛta la.” Nɔhalɛ nu, New World Translation ne fa Nyamenle mumua ne duma Gyihova ne di gyima fane mɔɔ bo 7,000. Nea kɛzi ɔda ali kɛ ngilebɛbo ɛhye kpogyale yɛ anwuma Selɛ Gyihova duma ne zo a!\n3. (a) Duzu a yɛ mediema ne mɔ nwunle ye wɔ mɔɔ Nyamenle duma ne kile la anwo a? (b) Kɛzi ɔwɔ kɛ yɛte Adendulɛ 3:13, 14 abo ɛ? (Nea ɛlɛka “ Mɔɔ Nyamenle Duma Ne Kile La.”)\n3 Alumua ne, ɛnee Baebolo Sukoavoma ne te Nyamenle duma ne abo kɛ “Medame a le Medame.” (Ade. 3:14) Yemɔti January 1, 1926, Ɛzinzalɛ Arane ne hanle kɛ: “Duma Gyihova ne kile Awie mɔɔ bɛambɔ ye, . . . Awie mɔɔ ɔnlɛ ye mɔlebɛbo nee ye awieleɛ la.” Noko kolaa na edwɛbohilelɛma ne abɔ ɔ bo ahile New World Translation ne abo la, Gyihova boale ye menli ne ɔmanle bɛdele ɔ bo kɛ ye duma ne ɛngile awie mɔɔ bɛambɔ ye ala, emomu ɔle Nyamenle mɔɔ lɛ bodane dɔɔnwo na ɔdi nwolɛ gyima a. Bɛnwunle kɛ duma Gyihova ne abo kile “Mɔɔ Maa Ɔyɛ Ɛkɛ.” Ɔmanle ewiade ne nee abɔdeɛ mɔɔ bɛze nrɛlɛbɛ la rale na ɔlɛkɔ zo yeamaa ye ɛhulolɛdeɛ nee ye bodane ara nu. Ɛnee duzu ati a ɔhyia kɛ bɛkpogya Nyamenle duma ne zo ɛ, na kɛzi yɛbaboa yɛamaa bɛakpogya ye zo ɛ?\nNyamenle Duma Ne Mɔɔ Bɛte Nwo La\n4, 5. (a) Saa yɛsɛlɛ kɛ, “Wɔ duma nwo ɛde” a, ɛnee duzu a yɛlɛbiza a? (b) Kɛzi, yɛɛ mekɛ boni a Nyamenle bade ye duma nwo a?\n4 Gyihova kulo kɛ bɛkpogya ye duma ne. Nɔhalɛ nu, ye bodane titile a le kɛ ɔbade ye duma ne anwo, kɛmɔ ɔda ali wɔ Gyisɛse modolɛ mɔɔ lumua mɔɔ wɔ ye nzɛlɛlɛ nwo neazo ne anu la: “Wɔ duma nwo ɛde.” (Mat. 6:9) Saa yɛlɛyɛ zɔhane nzɛlɛlɛ ne a, ɛnee duzu a yɛlɛsɛlɛ a?\n5 Kɛmɔ yɛzukoale ye wɔ buluku ɛhye Tile 1 ne la, Gyisɛse nzɛlɛlɛ nwo neazo ne anu modolɛ nsa ne anu ko a le “Wɔ duma nwo ɛde” mɔɔ fane Gyihova bodane nwo la. Nwiɔ ne mɔɔ ɛha la a le: “Wɔ belemgbunlililɛ ɛrɛla; Bɛyɛ Wɔ ɛhulolɛdeɛ wɔ azɛlɛ ye azo.” (Mat. 6:10) Ɛhye ati, kɛmɔ yɛsɛlɛ Gyihova kɛ ɔmaa ye Belemgbunlililɛ ne ɛrɛla na bɛyɛ ye ɛhulolɛdeɛ la, zɔhane ala yɛɛ yɛsɛlɛ Gyihova kɛ ɔmaa bɛde ye duma nwo a. Wɔ adenle fofolɛ zo, yɛlɛsɛlɛ Gyihova kɛ ɔyɛ debie ɔye evinli mɔɔ bɛmaa yeha ye duma, ɔvi Yidɛn atuadelɛ ne azo la ɔvi ɛkɛ. Duzu a Gyihova bayɛ wɔ asɔneyɛlɛ zɛhae anwo a? Ɔka kɛ: ‘Mebade me duma kpole ne mɔɔ bɛzɛkye ye wɔ maanle maanle ne mɔ avinli la anwo.’ (Yiz. 36:23; 38:23) Gyihova baye ɛtanevolɛma avi ɛkɛ wɔ Amagɛdɔn yeava yeade ye duma nwo wɔ abɔdeɛ muala anyunlu.\n6. Kɛzi yɛbaboa yɛamaa bɛade Nyamenle duma ne anwo ɛ?\n6 Yela ali wɔ tetedwɛkɛ nu kɛ Gyihova ɛmaa adenle ɛmaa ye azonvolɛ ɛlɛboa bɛamaa bɛade ye duma ne anwo. Nɔhalɛ nu, yɛnrɛhola yɛnrɛyɛ Nyamenle duma ne nwuanzanwuanza. Ɔle nwuanzanwuanza dɛba. Yemɔti, kɛzi yɛbahola yɛade nwolɛ ɛ? Ayezaya ka kɛ: “Kakye kɛ Tumivolɛ [Gyihova] ala a le nwuanzanwuanza a.” Na Gyihova mumua ne hanle vanenle ye menli ne anwo kɛ: “Bɛbade [me] . . . duma ne anwo, na bɛazulo Yizilayɛ Nyamenle ne.” (Aye. 8:13; 29:23) Ɛhye ati saa yɛbu Nyamenle duma ne kɛ ɔle ngakyile na ɔkpogya ɔtɛla duma gyɛne biala, yɛnwu mɔɔ ɔkile na yɛboa awie mɔ yɛmaa bɛbu ye kɛ ɔle nwuanzanwuanza a, ɛnee yɛlɛte ye duma nwo. Saa yɛkakye kɛ Gyihova le yɛ Sievolɛ na yɛfi yɛ ahonle muala anu yɛtie ye a, ɛnee yɛlɛkile kɛ yɛbu Nyamenle duma ne na yɛsulo ye.—Mrɛ. 3:1; Yek. 4:11.\nBɛzieziele Bɛ Nwo Kɛ Bɛfa Nyamenle Duma Ne Bɛado Bɛ Nwo Zo Na Bɛakpogya Ye\n7, 8. (a) Duzu ati a ɔliele mekɛ na Nyamenle menli ava ye duma ado bɛ nwo zo ɛ? (b) Duzu a yɛbazuzu nwo a?\n7 Ɔvi 1870 mɔɔ ba la, Nyamenle azonvolɛ ɛva Nyamenle duma ɛli gyima wɔ bɛ mbuluku nu. Kɛ neazo la, August 1879, Ɛzinzalɛ Arane ne nee Songs of the Bride, edwɛne buluku mɔɔ bɛyɛle wɔ zɔhane ɛvolɛ ne anu la vale Gyihova duma ne lile gyima. Noko ɔzɔho kɛ kolaa na Gyihova amaa adenle yeamaa ye menli ava ye duma nwuanzanwuanza ne ado bɛ nwo zo wɔ bagua nu la, ɔnwunle kɛ bɛdwu mɔɔ ɔwɔ kɛ bɛyɛ na bɛadwu nwolɛ adenle kpole ɛhye anwo la anwo. Kɛzi Gyihova zieziele zɔhane Baebolo Sukoavoma ne ɔmanle bɛvale ye duma ne bɛdole bɛ nwo zo ɛ?\n8 Saa yɛnea mɔɔ zile wɔ 1800 awieleɛ nee 1900 mɔlebɛbo la a, yɛnwu kɛzi Gyihova manle ye menli dele nɔhalɛ edwɛkɛ mɔɔ hyia mɔɔ fane ye duma ne anwo abo la. Bɛmaa yɛzuzu nɔhalɛ ɛhye mɔ anu nsa anwo.\n9, 10. (a) Duzu ati a alumua Ɛzinzalɛ Arane ne anu edwɛkɛ twe adwenle kɔ Gyisɛse anwo zo a? (b) Ɔvi 1919 mɔɔ ba la, nzenzaleɛ boni a hɔle zo a, na duzu a vile nu rale a? (Eza nea ɛlɛka “ Kɛzi Ɛzinzalɛ Arane Ne Ɛkpogya Nyamenle Duma Ne La.”)\n9 Mɔɔ lumua la, Gyihova azonvolɛ nyianle kɛzi Nyamenle duma ne hyia la anwo adwenle kpalɛ. Alumua Baebolo Sukoavoma mɔɔ bɛdi nɔhalɛ la ranwunle kɛ ɛkpɔnedeɛ ne anwo ngyehyɛleɛ ne a le Baebolo nu ngilehilelɛ titile a. Ɛhye a maa yɛnwu deɛmɔti ɛnee Ɛzinzalɛ Arane ne ta twe adwenle kɔ Gyisɛse anwo zo la. Kɛ neazo la, duma Gyisɛse ne mɔɔ magazine mɔɔ bɛyɛle wɔ ɛvolɛ mɔɔ lumua anu vale lile gyima la bo duma Gyihova ne azo mɔnwo bulu. March 15, 1976, Ɛzinzalɛ Arane ne hanle vanenle Baebolo Sukoavoma ne ɛvolɛ mɔɔ lumua la anwo kɛ bɛnyianle “adwenle mɔɔ ɛnfɛta” la wɔ Gyisɛse anwo. Nzinlii, Gyihova boale bɛ ɔmanle bɛnwunle kɛzi Baebolo ne kpogya Nyamenle mumua ne duma zo la. Kɛzi ɛhye hanle Baebolo Sukoavoma ne ɛ? Ɛzinzalɛ Arane ko ne ala hanle kɛ ɔvi 1919 mɔɔ ba la, “bɛbɔle ɔ bo kɛ bɛfa enililɛ mɔɔ fɛta bɛamaa Mɛzaya anwuma Selɛ ne, Gyihova.” Nɔhalɛ nu, wɔ ɛvolɛ bulu anzi ɔvi 1919, Ɛzinzalɛ Arane ne bɔle Nyamenle duma fane mɔɔ bo 6,500!\n10 Yɛ mediema ne mɔ vale ɛbulɛ mɔɔ fɛta la manle Gyihova duma ne bɛvale bɛhilele kɛ bɛkulo Nyamenle duma ne. Bɛbɔle “[Gyihova] duma ne nolo” kɛmɔ tetenli Mosisi yɛle la. (Mɛla 32:3; Edw. 34:3) Kɛmɔ bɛbɔ nwolɛ ɛwɔkɛ wɔ Ngɛlɛlera ne anu la, Gyihova nwunle ɛhulolɛ mɔɔ bɛlɛ bɛmaa ye duma ne la na ɔlole bɛ.—Edw. 119:132; Hib. 6:10.\n11, 12. (a) Adenle boni azo a bɛyɛle nzenzaleɛ wɔ yɛ mbuluku ne mɔ anu wɔ 1919 anzi ɛ? (b) Duzu a ɛnee Gyihova ɛlɛtwe ye azonvolɛ adwenle ahɔ zo a, na duzu ati ɔ?\n11 Mɔɔ tɔ zo nwiɔ, nɔhalɛ Keleseɛnema dele gyima mɔɔ Nyamenle vale manle bɛ la abo kpalɛ. Wɔ 1919 anzi mekɛ ekyii, menli mɔɔ bɛkpokpa bɛ mɔɔ bɛli gyima ne anyunlu la nleɛnleanle Ayezaya ngapezo ne anu. Ɛhye anzi, yɛ mbuluku ne mɔ bɔle ɔ bo zile edwɛkɛhanlɛ gyima ne azo. Duzu ati a zɔhane nzenzaleɛ ne yɛle “aleɛ wɔ mekɛ ne anloa” ɛ?—Mat. 24:45.\n12 Kolaa na 1919, ɛnee Ɛzinzalɛ Arane ne ɛtɛkilehilele Ayezaya edwɛkɛ ɛhye anu dɔɔnwo: ‘Gyihova se “bɛle me alasevolɛ nee me sonvolɛma mɔɔ mekpa nu meye bɛ.”’ (Bɛgenga Ayezaya 43:10-12.) Noko wɔ 1919 anzi mekɛ ekyii anu, yɛ mbuluku ne mɔ bɔle ɔ bo kɛ bɛtwe adwenle bɛahɔ Baebolo nu edwɛkɛ zɔhane azo, bɛzile menli mɔɔ bɛkpokpa bɛ la adua kɛ bɛva bɛ nwo bɛwula gyima mɔɔ Gyihova ɛva ɛmaa bɛ kɛ bɛli ɔ nwo daselɛ la anu. Ɔvi 1925 mɔɔ kɔdwu 1931 ala anu, bɛzuzule Ayezaya tile 43 ne anwo wɔ Ɛzinzalɛ Arane ne anu edwɛkɛ ngakyile 57 anu, na ko biala hanle kɛ Ayezaya edwɛkɛ ne fane nɔhalɛ Keleseɛnema anwo. Ɔda ali kɛ wɔ zɔhane ɛvolɛ ne mɔ anu, ɛnee Gyihova ɛlɛtwe ye azonvolɛ adwenle ahɔ gyima mɔɔ ɔwɔ kɛ bɛyɛ la azo. Duzu ati ɔ? Amaa bɛahola ‘bɛazɔ bɛ bɛanlea saa edwɛkɛ ɛnle bɛ nwo a.’ (1 Tem. 3:10) Kolaa na Baebolo Sukoavoma ne ahola ava Nyamenle duma ado bɛ nwo zo la, ɛnee ɔwɔ kɛ bɛfa bɛ gyima bɛda ye ali bɛkile Gyihova kɛ amgba bɛle ye alasevolɛ.—Luku 24:47, 48.\nMƆƆ NYAMENLE DUMA NE KILE LA\nDUMA Gyihova ne vi Hibulu yɛkpɔkɛ mɔɔ kile “maa ɔyɛ” la anu. Menli dɔɔnwo te ɔ bo kɛ Nyamenle duma ne kile “Mɔɔ Maa Ɔyɛ Ɛkɛ.” Gyihova di gyima kɛ Bɔvolɛ yemɔti ngilebɛbo ɛhye fɛta ye kpalɛ. Ɔmanle ewiade ne nee abɔdeɛ mɔɔ ze nrɛlɛbɛ la rale na ɔlɛkɔ zo yeamaa ye ɛhulolɛdeɛ nee ye bodane ara nu.\nKɛzi ɔwɔ kɛ yɛte mualɛ mɔɔ Gyihova vale manle Mosisi mɔɔ bɛhɛlɛ ye wɔ Adendulɛ 3:13, 14 la abo ɛ? Mosisi bizale kɛ: “Saa mekɔ Yizilayɛma ɛkɛ ne na meka mekile bɛ kɛ, ‘Bɛ ze mɔ Nyamenle ne ɛzoa me bɛ nwo ɛke’, na bɛbiza me kɛ, ‘Kɛ bɛfɛlɛ ye?’ a, duzu edwɛkɛ a menga mengile bɛ a?” Gyihova buale kɛ: “Mebayɛ Me Nwo Kɛzi Mekulo La,” NW.\nYɛ ye nzonlɛ kɛ ɛnee Mosisi ɛmbiza Gyihova kɛ ɔla ye duma ali. Ɛnee Mosisi nee Yizilayɛma ze Nyamenle duma kpalɛ. Ɛnee Mosisi kpondɛ kɛ Gyihova ka debie mɔɔ mia diedi nu mɔɔ fane Nyamenle holɛ mɔɔ ɔde, debie mɔɔ eza ɔbala ali wɔ mɔɔ ye duma ne kile anu la. Ɛhye ati, mɔɔ Gyihova bua ye kɛ, “Mebayɛ Me Nwo Kɛzi Mekulo La,” ɛnee ɔlɛda ye subane bie mɔɔ yɛ anyelielɛ la ali: Wɔ tɛnlabelɛ biala anu, ɔyɛ ɔ nwo debie biala mɔɔ hyia la ɔmaa ye bodane ba nu. Kɛ neazo la, Gyihova rayɛle Dievolɛ, Mɛladivolɛ, Neavolɛ, nee dɔɔnwo ɔmanle Mosisi nee Yizilayɛma. Ɔkile kɛ, Gyihova mumua ne yɛ ɔ nwo debie biala mɔɔ hyia la ɔfa ɔdi ɛwɔkɛ mɔɔ yebɔ ye menli la anwo gyima. Ɔwɔ nuhua kɛ edwɛkɛ ɛhye fane duma Gyihova ne anwo ɛdeɛ, noko tɛ ɔ muala anu a ɔdaye mumua ne ɔyɛ ɔ nwo kɛzi ɔkulo la. Eza ɔfane kɛzi ɔmaa ye abɔdeɛ di ye bodane nwo gyima la anwo. *\n^ ɛden. 60 Nea mokanwo A4 mɔɔ wɔ New World Translation fofolɛ ne anu la.\nKƐZI ƐZINZALƐ ARANE NE ƐKPOGYA NYAMENLE DUMA NE LA\nWɔ ɛvolɛ dɔɔnwo mɔɔ ɛze ɛhɔ la anu, Ɛzinzalɛ Arane magazine ne anyunlu maa bɛnwu kɛzi duma Gyihova ne hyia la. Yɛ nzenzaleɛ bie mɔ mɔɔ bɛyɛ wɔ magazine ne anyunlu la nzonlɛ.\nƐzinzalɛ Arane, July 1879\nWɔ mɔlebɛbo ne ala, magazine ne vale Nyamenle duma lile gyima. Magazine mɔɔ tɔ zo nwiɔ la hanle kɛ: “Yɛdie yɛdi kɛ GYIHOVA gyi ‘Ɛzinzalɛ Arane’ ne anzi.”\nƐzinzalɛ Arane, October 15, 1931\nBɛvale duma Gyihova ne nee edwɛkɛ mɔɔ wɔ Ayezaya 43:12 la bɛbokale zolɛ edwɛkɛ ne anwo.\nƐzinzalɛ Arane, January 1, 1939\nDuma Gyihova ne nee Ayezaya 43:12 yɛɛ Yizikeɛle 35:15 vindele ɛlɛka nwiɔ wɔ magazine ne azo.\nƐzinzalɛ Arane, March 1, 1939\nDuma Gyihova ne vindele ɛleka nsa wɔ magazine ne azo; eza magazine ɛhye azo a bɛbɔle ɔ bo bɛvale Ɛzinzalɛ Arane Ɔbɔ Gyihova Belemgbunlililɛ Nolo bɛlile gyima a.\nBieko, bɛbɔle ɔ bo bɛvale duma Gyihova ne bɛlile gyima wɔ Ɛzinzalɛ Arane ne ɛdendɛkpunli mɔɔ lumua la anu ɔvi 1920 awieleɛ na bɛdoale zo toonwo ɛvolɛ mɔɔ bo 20. Nea kɛzi ɔmaa Nyamenle menli kakye kɛ bɛbakpogya Nyamenle duma ne zo a!\n13. Kɛzi Nyamenle Edwɛkɛ ne da edwɛkɛ titile mɔɔ ɔwɔ kɛ bɛdi nwolɛ gyima la ali ɛ?\n13 Mɔɔ tɔ zo nsa, Gyihova menli radele kɛzi ɔhyia kɛ bɛte Nyamenle duma nwo la abo. Wɔ 1920 ne anu, bɛranwunle kɛ Nyamenle duma ne mɔɔ bɛmaa bɛade nwolɛ la hyia kpole. Kɛzi Nyamenle Edwɛkɛ ne lale nɔhalɛ edwɛkɛ titile ɛhye ali ɛ? Suzu neazo nwiɔ anwo nea. Duzu titile a manle Gyihova liele Yizilayɛma vile Yigyibiti a? Gyihova hanle kɛ: “Na wɔakponde me duma wɔ azɛlɛ ye kɔsɔɔti azo.” (Ade. 9:16) Na duzu ati a Gyihova zele Yizilayɛma anwunvɔne wɔ mekɛ mɔɔ bɛdele atua bɛtiale ye la ɛ? Eza Gyihova hanle kɛ: ‘Amaa me duma anzɛkye wɔ maanle maanle ne mɔ anyunlu.’ (Yiz. 20:8-10) Duzu a Baebolo Sukoavoma ne zukoale vile Baebolo nu edwɛkɛ zɔhane nee gyɛne anu a?\n14. (a) Duzu a Nyamenle menli dele ɔ bo wɔ 1920 ne awieleɛ a? (b) Kɛzi ndelebɛbo mɔɔ kɔ moa mɔɔ Baebolo Sukoavoma ne nyianle la hanle edwɛkɛhanlɛ gyima ne ɛ? (Eza nea ɛlɛka “ Deɛmɔti Ɔwɔ Kɛ Yɛdi Daselɛ La.”)\n14 Ɔkadwu 1920 ne awieleɛ la, ɛnee Nyamenle menli ɛde mɔɔ Ayezaya hanle nwolɛ edwɛkɛ kɛyɛ ɛvolɛ 2,700 mɔɔ ɛze ɛhɔ la abo kpalɛ. Ɔhanle ye wɔ Gyihova anwo kɛ: ‘Ɛdawɔ a ɛlile wɔ menli ne ati na ɛliele duma kpole ɛmanle ɛ nwo a.’ (Aye. 63:14) Baebolo Sukoavoma ne dele ɔ bo kɛ, tɛ ngoanelielɛ a hyia kpalɛ a, emomu Nyamenle duma ne mɔɔ bɛte nwolɛ la. (Aye. 37:20; Yiz. 38:23) Wɔ 1929, Prophecy buluku ne hanle zɔhane nɔhalɛ edwɛkɛ ne sikalɛ kɛ: “Gyihova duma ne a le edwɛkɛ mɔɔ hyia abɔdeɛ biala a.” Nzenzaleɛ ɛhye mɔɔ Nyamenle menli yɛle wɔ bɛ ndelebɛbo nu la hanle bɛ ɔmanle bɛlile Gyihova nee ye duma ne mɔɔ bɛsokpa ye la anwo daselɛ.\n15. (a) Duzu a yɛ mediema ne mɔ nyianle wɔ 1930 ne anu a? (b) Mekɛ boni a ɛnee ɛdwu a?\n15 Ɔkadwu 1930 mɔlebɛbo la, ɛnee yɛ mediema ne mɔ ɛnyia adwenle kpalɛ wɔ Nyamenle duma ne anwo, bɛde gyima mɔɔ Nyamenle ɛva ɛmaa bɛ kɛ bɛyɛ, nee edwɛkɛ mɔɔ hyia kpole mɔɔ ɔwɔ kɛ bɛdi nwolɛ gyima la abo kpalɛ. Akee Gyihova mekɛ ne ɛdwu kɛ ɔmaa ye menli ne fa ye duma ne to bɛ nwo zo wɔ bagua nu. Amaa yɛanwu kɛzi ɛhye yɛle la, bɛmaa yɛzuzu ninyɛne mɔɔ sisile la bie mɔ anwo.\nDEƐMƆTI ƆWƆ KƐ YƐDI DASELƐ LA\nKƐZI Nyamenle duma ne mɔɔ bɛte nwo mɔɔ Baebolo Sukoavoma ne dele ɔ bo kpalɛ la hanle kɛzi bɛbu daselɛlilɛ gyima ne la ɛ? Wɔ 1930, Ɛzinzalɛ Arane ne hanle kɛ: “Saa Keleseɛnenli bate nɔhalɛ edwɛkɛ ɛhye [Nyamenle duma ne mɔɔ bɛte nwolɛ la] abo kpalɛ a, akee ɔnwu nwolɛ adenle kpole mɔɔ ɔlɛ kɛ ɔbali Gyihova Nyamenle duma ne nee edwɛkɛ ne anwo daselɛ la.” Nɔhalɛ nu, mɔɔ yɛ mediema ne mɔ nwunle kɛ Nyamenle duma ne mɔɔ bɛte nwolɛ la a hyia kpalɛ la, ɔmanle bɛ anwosesebɛ ɔmanle bɛlile daselɛ. (Edw. 8:1) Fa Helen Borchert kɛ neazo. Ɔbɔle adekpakyelɛ gyima ne abo wɔ April 1, 1930, na ɔyɛle nɔhalɛ Dasevolɛ hɔkpulale mekɛ mɔɔ ɔwiele ye azɛlɛ ye azo gyima wɔ July 2003 mɔɔ ɛnee yeli ɛvolɛ 96 la. Duzu a hanle ye ɔmanle ɔhɔle zo ɔlile daselɛ wɔ ɛvolɛ dɔɔnwo anu a? Ɔhanle ye mekɛ bie kɛ: “Ɔvi zɔhane mekɛ ne badwu ɛnɛ, mɔɔ mekulo kɛ meyɛ ye titile la a le kɛ . . . meye kɛzi bɛsokpa Gyihova Nyamenle duma nee ye Edwɛkɛ ne la meavi ɛkɛ.” Yɛdayɛ noko, Nyamenle duma mɔɔ yɛboa yɛamaa bɛade nwolɛ la a le deɛmɔti ɔwɔ kɛ yɛdi daselɛ a.\nGyihova Yele “Menli Ɔrayɛle Ye Ɛdeɛ”\n16. (a) Adenle titile ko boni a Gyihova ɛlua azo ɛkpogya ye duma ne a? (b) Wɔ tete ne, nwane mɔ a Nyamenle lumuale vale ye duma dole bɛ nwo zo a?\n16 Adenle titile ko mɔɔ Gyihova dua zo kpogya ye duma ne la a le kɛ ɔbanyia menli mɔɔ ye duma la bɛ nwo zo wɔ azɛlɛ ye azo. Ɔvi 1513 K.Y.M. mɔɔ ba la, ɛnee Yizilayɛ maanle ne wɔ ɛkɛ ne kɛ Gyihova menli. (Aye. 43:12) Noko bɛanli ngyekyeleɛ mɔɔ Nyamenle nee bɛ yɛle la azo, na wɔ ɛvolɛ 33 Y.M., bɛminlinle abusuabɔlɛ mɔɔ ɛnee bɛ nee Nyamenle lɛ la. Yeangyɛ Gyihova “anye hɔle bɛdabɛ mɔɔ bɛnle Dwuuma la anwo zo na ɔyele menli wɔ bɛ avinli ɔrayɛle ye ɛdeɛ.” (Gyi. 15:14) Bɛravɛlɛle menli fofolɛ zɔhane mɔɔ ɔkpale bɛ la ‘Nyamenle Yizilayɛ,’ mɔɔ Kelaese ɛdoavolɛma mɔɔ bɛkpokpa bɛ mɔɔ bɛvi maanle ngakyile nu la a wɔ nu la.—Gal. 6:16.\n17. Duzu a Seetan holale yɛle a?\n17 Kɛyɛ ɛvolɛ 44 Y.M., bɛravɛlɛle Kelaese ɛdoavolɛma ne “Keleseɛnema.” (Gyi. 11:26) Mɔlebɛbo ne, ɛnee duma zɔhane le ngakyile ɔluakɛ ɛnee ɔgyi ɛkɛ ɔmaa nɔhalɛ Keleseɛnema ala. (1 Pita 4:16) Noko kɛmɔ Gyisɛse ɛrɛlɛ ne mɔɔ fane abɛlɛ nee ndile ne anwo kile la, Seetan holale manle bɛvale duma Keleseɛnema bɛvɛlɛle adalɛ Keleseɛnema amuala. Zɔhane ati, wɔ ɛvoya dɔɔnwo anu, ɛnee nɔhalɛ Keleseɛnema anwo ɛnla ali kpalɛ wɔ adalɛ Keleseɛnema avinli. Noko zɔhane deɛ ne bɔle ɔ bo kɛ ɔkakyi wɔ “ɛbuhenle ne” mɔɔ bɔle ɔ bo wɔ 1914 la anu. Duzu ati ɔ? Ɔluakɛ anwumabɔvolɛma bɔle ɔ bo dele adalɛ Keleseɛnema vile nɔhalɛ Keleseɛnema anwo.—Mat. 13:30, 39-41.\n18. Duzu a boale yɛ mediema ne ɔmanle bɛnwunle kɛ bɛhyia duma fofolɛ a?\n18 Mɔɔ bɛkpale akɛlɛ nɔhavo ne bɛwiele wɔ 1919 la, Gyihova boale ye menli ne ɔmanle bɛdele gyima mɔɔ yeva yemaa bɛ la abo. Bɛnwunle ye ndɛndɛ ne ala kɛ azua nu daselɛlilɛ ne bamaa bɛayɛ ngakyile bɛavi adalɛ Keleseɛnema amuala anwo. Mɔɔ bɛnwunle ye zɔhane bɛwiele la, yeangyɛ yɛɛ bɛradele ɔ bo kɛ duma “Baebolo Sukoavoma” ɛmmaa bɛnyɛ ngakyile kpalɛ. Tɛ bɛ asetɛnla nu bodane titile a le kɛ bɛsukoa Baebolo ne, emomu bɛdi Nyamenle anwo daselɛ, bɛayeyɛ ye na bɛakpogya ye duma ne zo. Yemɔti, ɛnee duma boni a fɛta gyima mɔɔ ɛnee bɛlɛyɛ la ɛ? Bɛbuale zɔhane kpuyia ne wɔ 1931.\nNyianu ngyehyɛleɛ, 1931\n19, 20. (a) Kpɔkɛbɔlɛ mɔɔ yɛ anyelielɛ la boni a bɛdole ye gua wɔ 1931 nyianu bie abo a? (b) Kɛzi yɛ mediema ne mɔ yɛle bɛ nyɛleɛ wɔ duma fofolɛ ne mɔɔ bɛnyianle la anwo ɛ?\n19 Wɔ July 1931, Baebolo Sukoavoma kɛyɛ 15,000 yiale wɔ Columbus, Ohio, U.S.A. bɛyɛle nyianu. Ɛnee ngɛlɛlera mgbole nwiɔ wɔ nyianu ngyehyɛleɛ kɛlata ne azo. Ɛnee tievolɛma ne anu dɔɔnwo ɛlɛfa bɛ adwenle abu mɔɔ zɔhane ngɛlɛlera ne mɔ kile la, na mɔɔ bie mɔ zuzule la yɛle nɔhalɛ. Ɛnee zɔhane ngɛlɛlera ne mɔ gyi ɛkɛ maa yɛ duma fofolɛ ne. Akee wɔ Molɛ, July 26, Adiema Joseph Rutherford hanle edwɛkɛ ɛhye wɔ kpɔkɛ mɔɔ bɛbɔ la anwo kɛ: “Yɛkulo kɛ bɛnwu yɛ kɛ yɛle Gyihova Alasevolɛ na bɛfa duma ne bɛfɛlɛ yɛ.” Wɔ zɔhane mekɛ ne anu, menli mɔɔ rayiale ɛkɛ ne la amuala dele zɔhane ngɛlɛlera nwiɔ ne abo—bɛkile Gyihova Alasevolɛ, Ngɛlɛlera ne anu duma mɔɔ gyi Ayezaya 43:10 azo la.\n20 Tievolɛma ne vale ɛnelɛ kpole deanle nu na bɛbɔle bɛ sa nu bɛvale bɛliele zɔhane kpɔkɛbɔlɛ ne bɛdole nu. Bɛluale riledio zo bɛmanle menli mɔɔ wɔ ewiade la anu foa dele debie kɛnlɛma ɛhye mɔɔ hɔle zo wɔ Columbus la! Ernest nee Naomi Barber mɔɔ bɛwɔ Australia la hanle kɛ: “Mekɛ mɔɔ bɛlɛbɔ bɛ sa nu wɔ America la, mediema mɔɔ bɛwɔ Melbourne la dwazole gyinlanle na bɛbɔle bɛ sa nu. Yɛ rɛle ɛnrɛvi ɛhye ɛlɛ!” *\nBɛkpogya Nyamenle Duma Ne Zo Wɔ Ewiade Amuala\n21. Kɛzi duma fofolɛ ne hanle edwɛkɛhanlɛ gyima ne ɛ?\n21 Ngɛlɛlera ne anu duma Gyihova Alasevolɛ mɔɔ bɛva bɛmaa Nyamenle menli la ɛmaa bɛnyia anwosesebɛ bɛlɛyɛ edwɛkɛhanlɛ gyima ne. Edward Grimes nee ɔ ye Jessie mɔɔ bɛle adekpakyelɛma mɔɔ bɛwɔ United States mɔɔ bɛhɔle 1931 nyianu ne bie wɔ Columbus la hanle kɛ: “Yɛfi sua nu la ɛnee bɛfɛlɛ yɛ Baebolo Sukoavoma, na yɛvale duma Gyihova Alasevolɛ a yɛrale sua nu a. Yɛ nye liele nwolɛ kɛ yɛnyianle duma mɔɔ boale yɛ ɔmanle yɛkpogyale yɛ Nyamenle ne duma zo a.” Wɔ zɔhane nyianu ne anzi, Alasevolɛ bie mɔ luale adenle fofolɛ zo yɛle zɔ. Bɛvale kɛlata mɔɔ bɛhɛlɛ zolɛ: “Mele GYIHOVA alasevolɛ mɔɔ bɛlɛka GYIHOVA yɛ Nyamenle ne Belemgbunlililɛ ne anwo edwɛkpa ne la anu ko” a bɛlale bɛ nwo ali bɛhilele suamenle ne mɔ a. Nɔhalɛ nu, ɛnee Nyamenle menli anye die nwolɛ kɛ duma Gyihova ne la bɛ nwo zo la, na ɛnee bɛziezie bɛ nwo kɛ bɛbaha mɔɔ ɔkile la wɔ ewiade amuala.—Aye. 12:4.\n“Yɛfi sua nu la ɛnee bɛfɛlɛ yɛ Baebolo Sukoavoma, na yɛvale duma Gyihova Alasevolɛ a yɛrale sua nu a”\n22. Duzu a kile kɛ Gyihova menli le ngakyile a?\n22 Gyihova manle yɛ mediema mɔɔ bɛkpokpa bɛ la vale duma mɔɔ le ngakyile dole bɛ nwo zo la, ɛvolɛ dɔɔnwo ɛgua nu. Ɔvi 1931 mɔɔ ba la, asoo Seetan ɛhola ɛheda ninyɛne mɔɔ maa bɛnwu Nyamenle menli la azo? Asoo yemaa yeyɛ se kɛ menli banwu ngakyile mɔɔ wɔ yɛ nee ɛzonlenlɛ gyɛne ne mɔ anu la ɔ? Ɔnle zɔ fee! Emomu, Nyamenle mɔɔ yɛdi ɔ nwo daselɛ la maa yɛ nyɛleɛ kɛnlɛma ne da ali kpalɛ. (Bɛgenga Maeka 4:5; Malakae 3:18.) Nɔhalɛ nu, Nyamenle duma ne ɛrafɛta yɛ kpalɛ, yemɔti bɛbu awie mɔɔ ɔfa ɔdi gyima ɛnɛ la kɛ ɔboka Gyihova Alasevolɛ anwo. Kɛ anrɛɛ adalɛ ɛzonlenlɛ nyɛleɛ mɔɔ le kɛ boka la baheda Gyihova nɔhalɛ ɛzonlenlɛ zo la, ‘bɛmaa ye zo wɔ awoka kɔsɔɔti avinli.’ (Aye. 2:2) Ɛnɛ, bɛkpogya Gyihova ɛzonlenlɛ nee ye duma nwuanzanwuanza ne zo kpalɛ.\n23. Kɛmɔ Edwɛndolɛ 121:5 kile la, Gyihova anwo nɔhalɛ edwɛkɛ titile boni a maa yɛnyia anwosesebɛ a?\n23 Nea kɛzi yɛnyia anwosesebɛ kɛ Gyihova babɔ yɛ nwo bane yeavi ɛtetalɛ mɔɔ Seetan fa ba yɛ nwo zo ɛnɛ nee kenlebie la anwo a! (Edw. 121:5) Adwenle kpalɛ bie ati yɛka edwɛndolɛnli ne edwɛkɛ mɔɔ ɔhɛlɛle la bie kɛ: “Nyilalɛ ɛha maanle ne mɔɔ [Gyihova] le ye Nyamenle la, nyilalɛ ɛha menli ne mɔɔ yeye bɛ yeyɛ bɛ ye menli la.”—Edw. 33:12.\n^ ɛden. 20 Nea riledio mɔɔ bɛvale bɛlile gyima la anwo edwɛkɛ dɔɔnwo wɔ Tile 7.\nDuzu a Belemgbunlililɛ ne ɛyɛ wɔ Nyamenle duma ne anwo a?\nKɛzi ɛdawɔ mumua ne ɛboa ɛmaa bɛte Nyamenle duma nwo ɛ?\nDuzu ati a ɛ nye die kɛ Nyamenle duma la ɛ nwo zo na ɛkulo kɛ ɛka mɔɔ ɔkile la anwo edwɛkɛ ɛkile awie mɔ ɛ?\nNyamenle Duma Ne Wɔ Hibulu Ngɛlɛlera Ne Anu\nDuzu ati a Ewiade Fofolɛ Ngilebɛbo ne fa duma “Gyihova” di gyima wɔ mekɛ mɔɔ bɛye Nyamenle duma bɛvi Baebolo ngilebɛbo dɔɔnwo anu la ɛ?\nFa nwa awie Fa nwa awie Gyihova Kpogya Ye Duma Ne


Yekile 11 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Australia Mumule Aneɛ Austria Mumule Aneɛ Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Bengali Bicol Bislama Brazil Mumule Aneɛ Britain Mumule Aneɛ Bulgarian Cambodian Catalan Cebuano Changana (Mozambique) Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Dangme Danish Drehu Dutch Dutch Mumule Aneɛ Ecuador Mumule Aneɛ Efik English Estonian Ewe Fijian Filipi Mumule Aneɛ Finnish French Ga Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hiri Motu Honduras Mumule Aneɛ Hungarian Hungary Mumule Aneɛ Icelandic Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kabiye Kamba Kannada Karen (S'gaw) Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korea Mumule Aneɛ Korean Krio Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Mumule Aneɛ Malagasy Malay Malayalam Malaysia Mumule Aneɛ Maltese Marathi Marshallese Maya Mexico Mumule Aneɛ Moore Mozambique Mumule Aneɛ Myanmar Ndau Ndebele Ndebele (Zimbabwe) Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nyaneka Nzema Oromo Ossetian Otetela Panama Mumule Aneɛ Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Mumule Aneɛ Russian Salvador Mumule Aneɛ Samoan Sango Sateré-Mawé Sena Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovakia Mumule Aneɛ Slovenia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Swiss German Mumule Aneɛ Tagalog Tahitian Taiwan Mumule Aneɛ Tajiki Tamil Tatar Telugu Tetun Dili Thai Thai Mumule Aneɛ Ticuna Tigrinya Tiv Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Xavante Xhosa Yoruba Zapotec (Isthmus) Zimbabwe Mumule Aneɛ Zulu zambia Mumule Aneɛ\nMateyu Maake Luku Dwɔn Gyima ne Wulomuma 1 Kɔlentema 2 Kɔlentema Galeehyeama Ɛfɛsɛsema Felepaema Kɔlɔsaema 1 Tɛsalonaekama 2 Tɛsalonaekama 1 Timote 2 Timote Taetɛse Faelimɔn Hibuluma Gyemise 1 Pita 2 Pita 1 Dwɔn 2 Dwɔn 3 Dwɔn Dwuudu Yekile 1 2 3 4 5 6 7 8 9 10 11 12 13 14 15 16 17 18 19 20 21 22\nAlasevolɛ nwiɔ ne (1-13)\nBɛhedale ɛrele bɛhanle ngapezo kenle 1,260 (3)\nBɛhunle bɛ yɛɛ bɛanzie bɛ (7-10)\nBɛdwazole bɛ kenle nsa nee foa anzi (11, 12)\nGyakɔ mɔɔ tɔ zo nwiɔ ɛpɛ nu, mɔɔ tɔ zo nsa ɛlɛba (14)\nAweɛne tendenle mɔɔ tɔ zo nsuu (15-19)\nYɛ Awulae nee ye Kelaese Belemgbunlililɛ (15)\nBɛbazɛkye bɛdabɛ mɔɔ bɛlɛsɛkye azɛlɛ ne la (18)\n11 Na bɛvale ndɔ baka* mɔɔ le kɛ kpɔma* la bɛmaanle me na ɔhanle kɛ: “Dwazo na suzu Nyamenle ɛzonlenlɛ sua ne nee afɔlemokyea ne nee menli mɔɔ ɛlɛsonle wɔ ɛkɛ la. 2 Noko alienwo ne mɔɔ wɔ ɛzonlenlɛ sua ne anzi la ɛdeɛ, ye fi nu na mmasuzu, ɔluakɛ bɛva bɛmaa maanle maanle ne na bɛbatietia sua nwuanzanwuanza ne azo siane 42. 3 Mebamaa me alasevolɛ nwiɔ aheda ɛrele na bɛaha ngapezo kenle 1,260.” 4 Ɛhye mɔ a bɛva ɔlivi mbaka nwiɔ ne nee kɛnlaneɛ mbaka nwiɔ ne bɛyɛ bɛ nwo sɛkɛlɛneɛ a, na bɛgyigyi azɛlɛ Menle ne anyunlu. 5 Saa awie kpondɛ kɛ ɔsɛkye bɛ a, senle vi bɛ nloa anu finde basɛkye bɛ agbɔvolɛ. Saa awie kpondɛ kɛ ɔsɛkye bɛ a, kɛ ɔwɔ kɛ bɛku ye la ɛne. 6 Ɛhye mɔ lɛ tumi to anwuma nu mɔɔ ezule ɛndɔ wɔ mekɛ mɔɔ bɛlɛka bɛ ngapezo ne la, yɛɛ bɛlɛ nzule zo tumi bɛkola bɛmaa ɔkakyi mogya na bɛfa ewulenzane biala bɛba azɛlɛ ye azo wɔ mekɛ biala mɔɔ bɛkulo la. 7 Saa bɛwie bɛ daselɛlilɛ ne a, nane anwo ɛzulolɛ ne mɔɔ vi kuma kuloonwu ne anu bavinde la nee bɛ baho na yeali bɛ nwo zo konim na yeahu bɛ. 8 Na bɛ avunli badeda suakpole ne gua ne mɔɔ bɛfɛlɛ ye Sodɔm nee Yigyibiti wɔ sunsum nu la azo, ɛleka mɔɔ bɛhunle bɛ Awulae wɔ baka zo la. 9 Na menli nee mbusua nee aneɛ nee maanle maanle banlea bɛ avunli kenle nsa nee foa, na bɛnrɛmaa bɛnrɛzie bɛ. 10 Na menli mɔɔ de azɛlɛ ne azo la lile bɛ nwo fɛlɛko na bɛ nye liele, na bɛbava ahyɛlɛdeɛ bɛamaa bɛ nwo ngoko, ɔluakɛ ngapezoma nwiɔ ɛhye mɔ hilele menli mɔɔ de azɛlɛ ne azo la nyane. 11 Kenle nsa nee foa ne anzi, ngoane sunsum vi Nyamenle ɛkɛ rawolole bɛ nu, na bɛdwazole bɛgyinlanle bɛ gyakɛ azo, na ɛzulolɛ kpole hanle menli mɔɔ nwunle bɛ la. 12 Na bɛdele kɛ ɛnelɛ kpole bie vi anwuma ɛlɛka ahile bɛ kɛ: “Bɛvo bɛrɛla ɛke.” Na bɛvole bɛhɔle anwuma wɔ amungu ne anu, na bɛ agbɔvolɛ nwunle bɛ.* 13 Mekɛ ne anu ala, azɛlɛkpusulɛ kpole bie zile, na sua ne ngyɛnu bulu anu ko zɛkyele; na azɛlɛkpusulɛ ne hunle menli 7,000 na menli mɔɔ hale la ahonle dule na bɛwulale Nyamenle mɔɔ wɔ anwuma la anyunlunyia. 14 Gyakɔ mɔɔ tɔ zo nwiɔ la ɛpɛ nu. Nea! Munzule ne mɔɔ tɔ zo nsa la ɛlɛba ndɛndɛ. 15 Anwumabɔvolɛ ne mɔɔ tɔ zo nsuu la bɔle ye aweɛne tendenle ne. Na ɛnelɛ mgbole bie vi anwuma hanle kɛ: “Ewiade belemgbunlililɛ ne ɛyɛ yɛ Awulae nee ye Kelaese ne Belemgbunlililɛ, na ɔbali belemgbunli dahuu.” 16 Na mgbanyima 24 ne mɔɔ dede bɛ arelemgbunli mbia zo wɔ anwuma la butubutule bɛ nyunlu aze bɛzonlenle Nyamenle, 17 bɛhanle kɛ: “Yɛyɛ wɔ mo, Gyihova* Nyamenle, Tumivolɛ Bedevinli, mɔɔ ɛnee ɛwɔ ɛkɛ na ɛtɛbɔ ɛkɛ, ɔluakɛ wɔva wɔ tumi kpole ne na wɔbɔ ɔ bo ɛlɛdi belemgbunli. 18 Noko maanle maanle ne vale ɛya na wɔ ɛya ne rale, na mekɛ dwule kɛ ɛbua mowuamra ndɛne na ɛmaa wɔ ngɛkɛlɛ ngapezoma nee nwuanzanwuanzama ne mɔ nee bɛdabɛ mɔɔ bɛsulo wɔ duma, mgbole nee ngyikyi ahatualɛ, na ɛsɛkye bɛdabɛ mɔɔ bɛlɛsɛkye azɛlɛ ne la.” 19 Na bɛbukele Nyamenle ɛzonlenlɛ sua ne mɔɔ wɔ anwuma lɔ la, na bɛnwunle ye ngyekyeleɛ ɛlɛka ne wɔ ɛzonlenlɛ sua ne anu. Na ɛsɛlɛmanye kpakyele yɛɛ bɛdele ɛnelɛ nee ezulehululɛ na azɛlɛ kpusule yɛɛ ezuawolɛ mgbole dɔle.\n^ Anzɛɛ “ɛzuzulɛ baka.”\n^ Anzɛɛ “nleanle bɛ.”